Kenapa Penting Belajar Geografi?

Pada suatu pagi yang damai di sebuah desa nelayan, beburung camar riang berterbangan mengutip ikan yang melompat-lompat ke pantai. Sorakan dan teriakan suara penduduk yang gembira melihat air semakin surut dengan ikan melompat dari gigi air, menyerah diri ke pantai. Tetapi tidak bagi Syafiq (bukan nama sebenar), pelajar Tingkatan 5 di sebuah sekolah di situ yang gusar.

Dia mengajak semua ahli keluarganya keluar dari rumah mereka di desa tersebut, menaiki kereta dan bergerak sejauh mungkin daripada pantai. Ramalan Syafiq benar-benar belaka apabila tsunami melanda kampung tersebut dan membunuh semua penduduk yang berpesta menangkap ikan. Syafiq dan keluarganya terselamat kerana mereka cakna dengan geografi fizikal.

Lain pula kisahnya di sebuah bandar. Di suatu pagi yang damai, semasa pelajar-pelajar di sekolah sedang tekun mendengar pengajaran gurunya, seorang demi seorang rebah dan pengsan kerana mereka terhidu gas beracun, yang puncanya daripada sisa toksik yang dibuang di sungai berhampiran. Oleh sebab ketamakan pengusaha kilang yang tidak mahu membelanjakan sedikit wang dalam pengawalan sisa kimia kilang mereka, mereka sewenang-wenangnya membuang sisa tersebut di sungai itu. Natijahnya, ramai penduduk yang terjejas kesihatannya angkara pekilang yang buta ilmu geografi.

Jamali (bukan nama sebenar) membeli sebidang tanah di kawasan hulu untuk dibangunkan menjadi kawasan pertanian moden. Malangnya, dia tidak tahu bahawa tanah tersebut merupakan kawasan tadahan hujan dan punca sungai di daerah tersebut. Akhirnya, selepas ditarah dan dibersihkan menjadi ladang, sungai yang dahulunya jernih bertukar rupa menjadi berkeladak dan tanah runtuh sering berlaku di ladang Jamali.

Lebih malang lagi, penduduk di kawasan kampung berhampiran sering mengalami banjir dan kampung mereka sering didatangi haiwan liar seperti babi hutan dan monyet. Perkara ini berlaku dengan teruknya kerana Jamali tidak faham kepentingan kawasan tadahan hujan dan pentingnya untuk kita memelihara dan memulihara kawasan hutan yang menjadi habitat semula jadi di Malaysia.

Begitulah antara kisah yang boleh dijadikan iktibar apabila kita tidak cakna dengan ilmu geografi. Itu belum lagi masalah jerebu, pencemaran alam sekitar di sekeliling kita dan penyebaran pelbagai wabak penyakit, hanya kerana kita yang merosakkannya, tanpa kita sedar. Oleh itu, subjek geografi amat penting dijadikan mata pelajaran teras dalam pendidikan di Malaysia.

Umumnya, semasa PT3 format baharu diperkenalkan pada tahun 2014, subjek geografi dan sejarah tidak lagi dijadikan mata pelajaran yang mempunyai peperiksaan di peringkat menengah rendah. Pelajar hanya membuat kajian lapangan berdasarkan kajian kes di kawasan lapangan iaitu di sekitar sekolah dan rumah kediaman sahaja.

Hasilnya, pelajar semakin tidak mempedulikan keadaan persekitaran mereka dan semakin kurang kesah akan kepentingan menjaga alam sekitar kita. Oleh itu, alam sekitar di Malaysia menjadi semakin kotor dan sukar diuruskan. Pelbagai efluen kelihatan terapung-apung di permukaan sungai dan sampah domestik semakin banyak ditimbunkan tanpa diasingkan bahan-bahan yang boleh dikitar semula.

Namun, semasa Kurikulum Standard Sekolah Menengah (KSSM) dibangunkan dan diaplikasikan pada tahun 2017, format pentaksiran geografi dan sejarah dikaji semula. Seterusnya, pada Tahun 2019, pelajar KSSM perlu menduduki peperiksaan bertulis geografi.

Oleh yang demikian, pelajar perlu mengulangkaji dan mempertingkatkan ilmu geografi mereka. Pentaksiran seperti ini mungkin dapat meningkatkan kualiti hidup pelajar dan secara tidak langsung dapat mencegah alam kita dari terus dimusnahkan oleh rakyat Malaysia yang kurang terdidik dari segi geografi.

Warga Malaysia perlu lebih mendalami mata pelajaran geografi demi kelangsungan hidup anak-anak kita. Kita tidak mahu Malaysia kelak berubah menjadi kawasan yang tidak lagi sesuai didiami menyebabkan warga Malaysia terpaksa menjadi pelarian ke Negara lain akibat daripada kerosakan yang kita sedang lakukan.

Sebagai contoh, Malaysia merupakan sebuah negara yang dikelilingi oleh lautan dan mempunyai iklim khatulistiwa iaitu hujan dan panas sepanjang tahun. Geografi kita ini adalah rahmat Tuhan dengan jumlah min hujan yang tinggi, iaitu sekitar 2600 mm setahun. Malangnya, beberapa buah negeri di Semenanjung Malaysia mengalami krisis air yang teruk sehingga bekalan air terpaksa dicatu. Kenapa perkara seperti ini boleh berlaku di negara yang banyak hujan?

Selain itu, asas kepada Kemahiran Geografi juga lemah menyebabkan apabila seseorang itu tersesat di belantara atau di kawasan banjaran gunung, mereka tidak bisa mencari jalan keluar kerana tidak tahu asas pandu arah (yang hanya dipelajari dalam perkhemahan sahaja, bukan dalam pembelajaran di sekolah), membaca peta mahupun melihat bearing. Seharusnya, semua rakyat Malaysia mesti bijak membaca peta, mencari arah menggunakan bearing, mengikuti arah mata angin dengan kedudukan matahari, mengikut aliran sungai dan banyak lagi cara untuk mengelakkan kita terus-terusan hilang arah untuk keluar dari hutan.

Dengan kemahiran geografi manusia dan sumber, sesebuah negara itu boleh memajukan negaranya dan menggunakan sumber alam secara mapan dan lestari, bagi menjamin kelangsungan sumber itu dari terus pupus. Kes di negara kita ini, apabila Penjajah British yang sangat rakus menggali segala hasil bijih timah yang sangat banyak di Malaysia ini sehinggakan bijih timah menjadi pupus di bumi bertuah ini. Hari ini, kita tidak lagi dapat mengeluarkan bijih timah secara besar-besaran kerana British telah habiskan hasil alam kita. Itulah yang berlaku apabila hasil bumi tidak diteroka dengan sebaiknya, maka rosak binasalah sumber alam kita.

Perkara terakhir yang ingin diperbincangkan ialah sistem bumi. Amat malang mereka yang buta geografi dengan mengatakan bumi ini bersifat rata. Mereka tidak memahami bagaimana dunia global hari ini berfungsi dengan teori-teori dangkal mereka. Mereka tidak menyelami keadaan persekitaran dan faktor fizikal bumi ini yang disebabkan bumi ini berbentuk oblate spheroid, iaitu kembung di bahagian khatulistiwa dan mengapa kebanyakan satelit di 72 buah negara yang ada inisiatif angkasa diletakkan di ruang angkasa khatulistiwa.

Keadaan ini adalah kerana ukur lilit di Khatulistiwa yang sangat panjang berbanding di kutub utara menjadikan ruang angkasa khatulistiwa sangat sesuai sebagai kawasan pemancaran gelombang di antara tiga satelit. Selain itu, penerbangan dari Jepun ke Amerika Syarikat lebih dekat jika melalui kawasan kutub utara dan penerbangan dari Australia ke Bueno Aires lebih dekat jika merentasi perairan kutub selatan. Mereka jelas memperkecilkan kejayaan Datin Sharifah Mazlinah merentasi Kutub Selatan pada tahun 2004 kerana mereka buta ilmu geografi.

RUJUKAN:


Pertempuran Pelusium: Kucing Berjaya “Mengalahkan” Firaun

Dengan menggunakan kucing sahaja, pasukan tentera Parsi mampu mengalahkan pasukan tentera Mesir. Siapakah yang menyumbangkan idea pelik ini kepada pasukan Parsi sehingga melumpuhkan kekuatan besar pasukan Firaun ini? Jom, kita terbang ke Mesir pula kali ini.

• Kota Pelusium merupakan salah satu kota yang penting bagi kerajaan Mesir Kuno pada masa itu kerana tanahnya yang subur & sistem ekonomi yang sempurna.

• Pada masa itu, kota ini terletak di sebelah utara hulu sungai Nil & merupakan pintu utama bagi musuh untuk menguasai kerajaan Mesir Kuno.

Jika kota Pelusium jatuh, maka kerajaan Mesir Kuno pun turut jatuh ke tangan musuh, sebab itulah yang membuatkan pasukan Persia menyerbu kota ini dahulu sebelum menakluk pusat kekuasaan Mesir Kuno.

• Pada abad ke-8 SM, pasukan Parsi pimpinan Kisra Sennacherib berhasrat menakluk kerajaan Mesir Kuno pada masa pemerintahan Firaun Sethos.

Serangan kali pertama pasukan Parsi ke atas pasukan Mesir Kuno dituju ke atas kota Pelisium. Tetapi Firaun Sethos yang bijak dalam taktik peperangan menyerang kem pasukan Parsi pada malam hari & menyebabkan formasi tentera Parsi kacau balau. Kisra Sennacherib mengundurkan tenteranya dari medan perang Pelisium setelah banyak pasukannya terbunuh.

• Tetapi setelah beberapa lama, Kisra Sennacherib pun meninggal dunia & posisinya digantikan oleh anaknya, Kisra Cambyses II, penguasa kedua Dinasti Achaememid Persia.

• Menurut Herodotus, Kisra Cambyses II menghantar utusannya ke kerajaan Mesir Kuno yang bertujuan untuk melamar anak gadis Firaun Amasis.

Tetapi Firaun Amasis menolak permintaan Kisra Cambyses II kerana ia menganggap permintaan Kisra Cambyses II ini tidak lain hanya bertujuan untuk menjadikan anaknya sebagai perempuan simpanan.

• Kisra Cambyses II yang murka dengan penolakan ini terus menyiapkan pasukan tenteranya untuk menyerbu kerajaan Mesir Kuno.

Pada tahun 525 SM, pasukan Parsi pimpinan Kisra Cambyses II tiba dengan selamatnya ke perbatasan kerajaan Mesir Kuno iaitu kota Pelusium.

• Ketika ini, Firaun Amasis telah meninggal dunia & posisinya diambil alih oleh anaknya, Firaun Psamtek III.

Firaun Psamtek III segera menghantar tenteranya ke kota Pelusium untuk menghadang kemaraan tentera Parsi.

• Kisra Cambyses II yang lebih bijak daripada ayahnya menggunakan taktik ‘psychology warfare’ untuk menumpaskan pasukan Mesir Kuno pada kali ini.

Baginda mengarahkan kepada semua tentera Parsi yang berada di barisan hadapan pasukan (pasukan pejalan kaki) supaya melukis gambar kucing di permukaan perisai masing-masing.

• Kisra Cambyses juga mengenakan sebuah zirah perang miliknya yang berukiran wajah Dewa Bastet, iaitu dewa berwajah kucing yang merupakan salah satu dewa yang disembah oleh rakyat Mesir Kuno.

• Pasukan Parsi juga meletakkan beberapa haiwan suci yang disembah oleh rakyat Mesir Kuno seperti anjing, kucing, kambing & sebagainya, di barisan hadapan pasukan pejalan kaki.

Dengan taktik ini, pasukan Mesir berasa takut mahu menyerang & mencederakan pasukan Parsi lalu menyebabkan pasukan Mesir mengangkat senjata & menyerah kalah.

• Akhirnya kota Pelusium ditaklukkan oleh Kisra Cambyses II & baginda juga berjaya menangkap & menawan Firaun Psamtek III.

• Menurut di dalam catatan ‘Stratagems’ karya salah seorang penulis Macedonia, iaitu Polyaenus, beliau mencatatkan :

“Kebijakan Cambyses II dalam menipu musuh & menahan serangan pasukan Mesir dengan menggunakan lukisan kucing di perisai mereka ( pasukan Parsi) ..”

Kesimpulannya, strategi juga merupakan peranan penting di dalam peperangan selain kekuatan jumlah pasukan. Apa? Kau ingat kucing yang comel tak boleh digunakan sebagai senjata di dalam peperangan ke? Meow-meoweapon.

Sumber Rujukan : The Battle of Pelusium : A Victory Decided by Cats, Mark J.J, 2012.

– TAMAT –


The Pontian Boat: Perahu Purba Tertua di Asia Tenggara

 “Tegas Asyaari, pengkaji pada masa itu cuba membandingkan perahu
yang ditemui pengkaji British, IHN Evans pada 1926 dengan beberapa
penemuan bot purba di Asia Tenggara terutama daripada segi saiz dan
bentuknya.

 “CA Gibson Hill dalam tulisannya pada 1956 turut
mengupas secara terperinci mengenai penemuan bot purba berkenaan yang
dianggarkan dibina sekitar abad ke-3 hingga ke-5 Masihi berdasarkan
kajian karbon yang dilakukan.

“Meskipun perahu berkenaan ditemui dalam keadaan amat rapuh dan hampir rosak keseluruhannya, ia masih dapat dibentuk semula.

“Penemuan The Pontian Boat adalah sebahagian daripada bukti kajian arkeologi maritim mengenai pelabuhan purba, perahu dan kapal purba di rantau ini.” – Berita Harian, Pelayaran Melayu silam teroka seluruh dunia

(Baca lanjut: https://www.bharian.com.my/rencana/sastera/2018/12/505880/pelayaran-melayu-silam-teroka-seluruh-dunia)

 Srikandi nak fokuskan kepada ‘The Pontian Boat’ atau Perahu Pontian
itu yang ditemui oleh Athur Evans di Pahang pada tahun 1926. Ini kerana
cerita pasal perahu purba ini jarang diketengah dan diraikan padahal ia
adalah penemuan menarik dalam sejarah maritim negara terutamanya tentang
 sejarah pelayaran bangsa Melayu di Asia Tenggara.

 Evans ada
mencatatkan bahawa perahu purba ini dibuat menggunakan kayu merawan di
mana taburan pokok yang menghasilkan kayu ini didapati tumbuh begitu
banyak di semenanjung Tanah Melayu dan kepulauannya.

 Mengapa
penemuan ini penting? Ini kerana pentarikhan perahu purba ini dibuat
sekitar abad ke-3 hingga ke-5 Masehi dan ini disepakati adalah setara
dengan zaman Funan! Seorang pengkaji, Gibson-Hill pernah berpendapat ia
dibina sekitar 500 Masehi. Namun angka ini tidak berapa tepat kerana
selepas dibuat pentarikhan melalui ujian pentarikhan-karbon, kayu yang
digunakan untuk membuat perahu ini didapati berusia antara 260 Masehi
hingga 430 Masehi, membuatkan Perahu Pontian adalah perahu tertua yang
pernah ditemui di Asia Tenggara setakat ini!

Ini semua ada dijelaskan dalam buku Singapore and the Silk Road of the Sea, 1300-1800 oleh Prof. John N. Miksic.

 Menarik tak? Rupanya banyak perkara menarik tentang sejarah pelayaran
kita yang lalu. Perahu purba tertua… bayangkan jika kapal-kapal purba
di Tapak Arkeologi  Sungai Batu ini dapat diangkat dan dipulihara,
agak-agak berapakah usianya?

 Kita ada tamadun tertua di Asia
Tenggara. Kita juga ada perahu purba tertua di Asia Tenggara. Ini
barulah ngam membuktikan bangsa kita adalah pembina tamadun dan
perdagangan maritim yang disegani dan paling berprestij di seluruh Asia
Tenggara.

Perahu Pontian di Pahang tu diakui sebagai perahu purba tertua di Asia Tenggara yang direkodkan setakat ini. Ini dicatat oleh Prof John N. Miksic dalam bukunya. Tapi macam tak pernah dengar kan? Padahal ini satu rekod yang sangat berharga kepada kita. Kita selalu mengaku bangsa pelayarlah, empayar maritim lah… tapi kapal nye mana? Perahu nye mana?

 Sebabnya kita tak berapa war-warkannya. Syiar dia takde. Agama pun ada
syiar dia. Benda macam ni pun kena lah didakwahkan kepada masyarakat,
barulah mereka tahu perahunya ada, baru dapat bangkitkan estim-diri dan
semangat patriotisme. Syiar kapal penjajah Portugis pula kekal sampai
hari ni. Sebab itu benda ni dipandang sepi oleh generasi kita. Maka yang
 tertanam dalam otak anak-anak kita, kapal Flor de la Mar…kapal Jack
Sparrow…

 Nah! Sekarang kita ada PERAHU PURBA TERTUA DI ASIA
TENGGARA. Ini boleh jadi satu “national treasure’. Tamadun tertua dah
ada, gandingkanlah dengan perahu tertua. Ini boleh jadi satu produk
pelancongan di negara kita. Bila dah ada dalam peta pelancongan negara,
maka orang luar akan datang ke sini nak tengok bagaimana rupa perahu
tertua di Asia Tenggara tu yang bukannya di Thailand, bukannya di
Kemboja, bukannya di Indonesia apatah lagi di Singapura. Rupa-rupanya ia
 ada di Malaysia di negara kita! Bukan sahaja pelancong malah para
pengkaji akan datang untuk mengkaji, para pelajar akan datang untuk
tugasan mereka.

Ini barulah ngam dengan apa yang selalu kita baca, sebagai contoh:

“The Malays were great seafarers who once dominated most parts of Southeast Asia. For centuries, they built great kingdoms, huge monuments and pioneered maritime technologies in strengthening their grip over a huge maritime area extending from Madagascar in the West to the Indonesian islands in the East.

(Dr. Mohd Hazmi Mohd Rusli, The Unsung Malay History)

 Bangsa yang diakui pelayar terbaik, berkemahiran tinggi malah sebelum
orang Cina berani berlayar jauh-jauh, kita sudah berlayar bebas dari
timur ke barat. Malah kapal-kapal kita jadi ‘transporter’ bagi empayar
Funan dan sebagainya berdagang sampai ke Rom. Maka nah! Ini dia perahu
tertua di Asia Tenggara yang sepatutnya jadi SIMBOL zaman-zaman keemasan
 pelayaran ketika itu.

Untuk itu jangan harap serpihan perahu itu saja. Kena bina tugu perahu purba tu, atau bina balik perahu tu macam Indonesia promosikan kapal dalam ukiran bas-relief Borobudur tu. Tegakkan ia di Pahang. Biar anak-anak Melayu tengok model perahu tertua yang pernah ada setakat ni di Asia Tenggara. Thailand pun takde, Vietnam pun takde.

Bina galeri pelayaran purba dengan model-model perahu purba yang lain macam Perahu Butuan di Filipina. Barulah nampak menarik perhatian gah di mata umum. Lebih lanjut, ia boleh jadi satu tema untuk Malaysia khasnya negeri Pahang. “The Oldest Ancient Vessel in Southeast Asia” contohnya, tak ke power tu?

Mana nak cari ‘luck’ macam ni? Cuba perahu ni jumpa kat Thailand. Kat Patani contohnya. Terus diorang buat filem patriotik agaknya. Terus klaim orang Thai sebagai bangsa pelayar paling purba di Asia Tenggara. Kita pun terkebil-kebil sambil makan tomyam.


Percaturan M Adalah Sebuah Kudeta?

Banyak jugak analisis-analisis politik yang dikeluarkan berkaitan dengan situasi politik di Malaysia. Tapi saya nak cadangkan sisi baru yang tidak pernah diulas oleh para pengulas politik di Malaysia. Saya berpendapat bahawa barangkali di Malaysia ini sedang terjadinya sebuah self-coup yang direncanakan oleh beberapa pihak di Malaysia.

Justeru, artikel kali ini akan dibahagikan kepada tiga bahagian. Bahagian pertama menerangkan bahawa rampasan kuasa boleh dijalankan secara terus dan kedua, rampasan kuasa yang lebih licik dan juga yang ketiga, perbincangan mengenai situasi di Malaysia, apakah sedang berlaku self-coup atau dalam Bahasa Melayunya, kudeta sendiri?

Kudeta sendiri (self-coup) bermaksud sejenis rampasan kuasa yang mana seorang pemimpin tertinggi, yang merangkul kuasa melalui undang-undang, membubarkan dewan perundangan atau meletakkan jawatan bagi tujuan untuk mencapai kuasa lebih mutlak yang tidak dikurniakan dalam keadaan biasa.

Selalu orang ingat yang hanya orang luar jer boleh gulingkan kerajaan, tetapi sebenarnya orang dalam kerajaan itu sendiri oleh menggulingkan kerajaan dari dalam. Contohnya macam Napoleon III masa tabalkan diri dia sebagai maharaja.

Kita sedang merujuk mengenai rampasan kuasa Perancis 1851 peristiwa rampasan kuasa sendiri yang digerakkan oleh Louis-Napoleon Bonaparte untuk membolehkan dirinya dipilih semula sebagai Presiden Perancis dan membolehkannya melaksanakan pelbagai rancangan yang ditentang Perhimpunan Kebangsaan Perancis (PKP).

Bukan satu rahsia Louis-Napoleon sentiasa bertelagah dengan anggota perhimpunan sejak dipilih sebagai presiden pada tahun 1848. Ini ditambah dengan kelebihan sebagai seorang ahli politik yang bijak dan licik, sekaligus menyukarkan usaha menjadikan beliau boneka untuk parti mereka.

Selepas berkali-kali rancangan reformasinya ditolak, rancangan rampasan kuasa mula dirancang pada Ogos 1851. Untuk menjamin rancangan rampasan kuasa berjalan lancar, ramai pengikutnya dilantik ke jawatan-jawatan penting. Misalnya, Jeneral Jacques Leroy de Saint Arnaud dilantik sebagai Menteri P3rang manakala Jeneral Magnan dilantik sebagai komander tentera di Paris.

Plot ini direncana oleh Louis-Napoleon dan mendapat bantuan oleh Duc de Persigny, Duke of Morny dan Jeneral Saint Arnaud. Kesemua rancangan dan persediaan kudeta direncana di Saint Cloud. 2 Disember 1851 dipilih kerana itulah hari sepupunya, Napoleon ditabalkan sebagai Maharaja Perancis pada 1804.

Plot tersebut disegerakan berikutan wujud rancangan dalam kalangan anggota PKP yang pro-Duke of Orleans untuk menyingkirkan Louis-Napoleon. Pakatan ini bertanggungjawab menyingkirkan sekutunya, Jeneral Hautpoul pada Januari 1851 disusuli plot menolak reformasi Louis-Napoleon pada Julai 1851.

Plot yang dirancang anggota PKP diketuai bekas sekutu lamanya, Adolphe Thiers dilihat satu usaha untuk menggulingkan beliau. Justeru, menjadi tanggungjawabnya untuk mengekang plot tersebut kerana dikhuatiri boleh mengancam kesucian Republik Kedua Perancis.

Pada pagi 2 Disember 1851, tentera-tentera yang diketuai Saint Arnaud mula menduduki tempat-tempat strategik di Paris. PKP dibubarkan dan enam arahan disebarluaskan untuk mengukuhkan kuasa Louis-Napoleon.

Ramai ahli parlimen ditahan dan sebarang cubaan pemberontakan segera dipatahkan oleh pihak tentera. Pada akhirnya, 26,000 orang ditahan dengan 9,530 dipenjarakan di Algiers manakala 250 lagi dipenjarakan di Cayenne, French Guyana.

Berikutan rampasan kuasa ini, kuasa Louis-Napoleon bertambah termasuk memerintah tanpa had tempoh pemerintahan. Selepas satu lagi referendum pada tahun 1852, Louis-Napoleon bergelar Maharaja Napoleon III dan ditabalkan pada 2 Disember 1852 sekaligus sebagai pemerintah Empayar Perancis.

Emperor Palpatine naik ke puncak kuasa lagi dasyat. Kalau rampasan kuasa yang digerakkan oleh Napoloeon III ni agak straight forward tanpa berbasa-basi, tapi rancangan Palpatine ni begitu licik, dan ia adalah perancangan yang sangat dalam dan jangka masa yang lama.

Ia bermula dengan Palpatine memastikan bahawa Valorum mendapat undi tidak percaya, agar dia dapat menjawat jawatan Supreme Chancellor.

Daripada situ, maka Palpatine mula merencanakan pelbagai helah untuk melemahkan Republic dari dalam, seperti sekatan ekonomi oleh Trade Federation, bahkan sehingga kepada menggalakkan dan mendana Count Dooku untuk menubuhkan Confederacy of Independent Systems.

Fungsinya sebagai sebuah gerakan separatis. Usaha dia ini telah membenarkan Senat memberikan kuasa kepada Palpatine untuk mencipta Clone Army untuk melawan pasukan separatis. Tetapi nanti Clone Army ini akan menjadi senjata utamanya dalam pembunuhan beramai-ramai.

Apabila telah menundukkan puak separatis, rancangan Palpatine untuk mencapai kuasa mutlak adalah dengan mengambarkan bahawa pihak Jedi cuba melakukan kudeta ke atasnya.

Akibatnya, Clone Army yang dia bangunkan awal tadi atas alasan mahu melawan pihak separatis yang dia sendiri galakkan kewujudannya secara rahsia, telah digunakan untuk menghapuskan hampir keseluruh organisasi Jedi. Bila dah tak ada pencabar yang mampu melawannya lagi, maka Palpatine terus mengisytiharkan dirinya sebagai Maharaja.

Dan sekarang, di Malaysia. Apakah ianya bersifat self-coup? Kenapa kami berpendapat sedemikian? Kita akan gunakan dua kisah di atas sebagai kayu ukur kita.

Dari kisah pertama, kita tahu bahawa presiden sendiri boleh melakukan rampasan kuasa dengan bubarkan parlimen, menukarkan perlembagaan dan sebagainya. Cukup dari kisah pertama kita tahu bahawa orang dalam hatta Perdana Menteri dan Presiden boleh membuat rampasan kuasa.

Tapi kalau cara pertama tidak digunakan, apakah cara kedua sebenarnya digunakan? Apakah berlaku secara licik percubaan kudeta-sendiri dalam sejarah negara?

Kita ikuti kronologi situasi politik di Malaysia. Kita tahu yang secara tiba-tiba, arena politik negara kita gempar apabila ahli-ahli politik berkumpul di Sheraton.

Ahli parlimen yang berkumpul ialah daripada PPBM, UMNO, PKR, PAS dan beberapa parti politik lain. Asalnya langkah ini adalah untuk memastikan kerajaan gabungan ini menjadi kerajaan yang memerintah Malaysia.

Daripada penemuan ini, lahirlah idea pakatan baru yang dinamakan sebagai Perikatan Nasional. Namun, idea ini seperti tidak menjadi kenyataan apabila tiba-tiba sahaja keluar kisah bahawa kononnya Tun tidak merestui tindakan ahli politik dalam PPBM memasukkan UMNO dalam gabungan. Tun kemudian meletakkan jawatan sebagai Pengerusi PPBM, Perdana Menteri manakala PPBM mula keluar PH.

Kemudian wujudnya babak rayuan antara presiden parti-parti dalam PH yang mengatakan bahawa mereka sanggup setia dengan Tun Mahathir sebagai Perdana Menteri. Dan selepas perjumpaan dengan YDPA, rupa-rupanya PKR-PAN-DAP menukar fikiran tidak menyatakan sokongan kepada Tun Mahathir, manakala UMNO-PAS mencadangkan pembubaran parlimen.

Dan sekarang betapa setiap kerusi parti yang bertelagah tidak cukup dan Tun Mahathir tiba-tiba keluar dengan idea bahawa:

– Kerajaan Gabungan ini bukan berdasarkan parti tetapi individu.
– Tun Mahathir ada kuasa penuh untuk memilih kabinetnya
– Semua kata akhir datang daripada Tun sendiri.
– Sepertinya tidak wujud pembangkang atau kerajaan.

Pertama, apa yang dinamakan sebagai “Government Unity” ini sangatlah kabur. Kalau UG yang besifat Muafakat Nasional + Pakatan Harapan dalam sebuah pakatan, ia tidak pernah menjadi masalah sebenarnya.

Tetapi UG yang bersifat tak berdasarkan parti ini, berasaskan individu semata-mata ini sebenarnya melemahkan suara Yang Berhormat dalam dewan. Biasanya suara YB-YB akan menjadi kuat bila disatukan sebagai suara kolektif, sekaligus membentuk majoriti untuk membantah apa sahaja keputusan yang tidak wajar.

Dan bila semua Yang Berhormat menyokong Tun M sebagai Perdana Menteri atas nama individu, bukan parti, maka suara penentangan itu sangat lemah, seolah-olah pembangkang tidak lagi wujud.

Apabila pembangkang tidak lagi wujud, makanya secara tidak langsung, bukankah ia memberikan kuasa penuh kepada Tun Mahathir seorang?

Bukankah sebuah negara demokrasi yang kuat lagi sihat adalah sebuah negara yang mempunyai kerajaan dan pembangkang yang memberi semak imbang antara satu sama lain?

Dan kalau macam tu, kita secara tak langsung sebenarnya sedang menabalkan Tun Mahathir sebagai “emperor Palpatine” di dalam Malaysia apabila memberikan kuasa hampir mutlak kepada Tun Mahathir untuk memerintah Malaysia.

Tun M menawarkan pilihan seperti di atas atas nama “demi kesejahteraan negara”, begitu juga dengan Palpatine melakukannya juga atas keselamatan “Republic” yang terpaksa ditukarkan kepada empayar. Kebetulan barangkali?

Lebih dasyat, kalau permainan yang digerakkan ini sebenarnya adalah buah catur Tun untuk memastikan beliau mempunyai kuasa penuh ke atas kerajaan dan pembangkang, maka bolehkah kita namakan ia sebagai self-coup versi licik yang digerakkan Palpatine?

Yalah, kalau ikut teori saya ni, Tun M berjaya menggulingkan kerajaannya sendiri seperti mana Napoleon III, kemudian berencana seperti Palpatine untuk memastikan dia memiliki kuasa penuh atau lebih kuasa daripada sebelum ini?

Dengarnya ahli dalam parti PH itu sendiri tidak mempersetujui banyak tindak tanduk beliau, dan dalam masa yang sama pembangkang pula semakin kuat dengan gabungan Muafakat Nasional. Tun M memerlukan kuasa penuh, untuk dia mengerakkan semua “reformasi-reformasi pentadbiran” yang Tun M dakwakan mampu dilakukan.

Tidak salah untuk kita berasumi bahawa Tun M tahu keputusan yang akan datang daripada rancangannya. Tun dapat meramalkan reaksi Anwar Ibrahim dan sekutunya, begitu juga reaksi Muafakat Nasional. Dan barangkali Tun M mengetahui bahawa akhirnya nanti, situasinya akan sampai kepada parti-parti politik ini akan merayu kepada Tun M untuk kekal jadi PM.

Masalah utamanya pada rancangan ini ialah, ketaatan setiap parti politik ini kepada Tun M hanya bersifat sehari. Geng Anwar tiba-tiba berpakat untuk mengangkat Anwar Ibrahim sebagai PM, manakala UMNO-PAS berpaling memilih Parlimen Bubar. Sama ada parti-parti politik ini bersetuju untuk mengangkat Tun M sebagai “Palpatine” mereka, masih menjadi tanda tanya.

Kalau saya jadi beliau, inilah masanya untuk saya beraksi sebagai Palpatine versi Melayu demi memuatkan cengkaman saya ke atas Malaysia. Kalau saya jadi beliau juga, saya akan gunakan alasan Napoleon III merampas kuasa apabila reformasi-reformasi negaranya ditentang oleh ahli dalam kerajaannya sendiri.

Tapi itu kisah saya… bukannya Tun Mahathir.

Apakah anda sependapat dengan artikel tulisan saya ini? Benarkah sedang berlaku self-coup di Malaysia?


Berlin Dan Pengangkutan Awamnya

Sejak kerajaan membuat keputusan untuk menyemak kembali projek-projek mega yang dirancang oleh Kerajaan yang sebelum ini, aku boleh katakan yang ramai rakyat Malaysia khususnya orang muda mula cakna dan rancak membincangkan isu ini di pelbagai platform.

Ini adalah satu perkara yang harus kita raikan. Berkat kemajuan teknologi dan penggunaan meluas media sosial, isu kepentingan awam boleh didebatkan secara meluas. Keterbukaan Kerajaan PH dibawah YAB Perdana Menteri Tun Mahathir untuk “menggalakkan” percambahan idea dikalangan rakyat harus kita puji dan manfaatkan sepenuhnya.

Ya, keputusan untuk “menangguhkan” MRT3 mendapat maklumbalas yang bercampur-campur.

Bagi mereka yang bermastautin dan bekerja di Greater Kuala Lumpur amatlah berharap projek infra pengangkutan awam ini dapat meningkatkan mutu kehidupan diri serta keluarga.

Ada juga yang berpendapat ianya harus “ditangguhkan” atau “dibatalkan” terus kerana kosnya yang “uber-expansive” (terlalu mahal) dan projek ini tidak memberikan langsung keuntungan kepada Kerajaan.

Mereka yang lebih sedikit optmistik bersetuju projek ini akan diteruskan “if and only if” kedudukan kewangan negara bertambah baik dan pulih dari risiko negara bankrap dek Hutang Negara yang mencapai RM 1 Trillion.

Aku tak mahu komen banyak pasal Hutang Negara ini, boleh rujuk penulisan The Patriots sebelum ini.

Cuba kalian rujuk rajah yang aku sediakan dibawah. Wawasan 2020 menetapkan Malaysia akan menjadi negara maju pada tahun itu. Untuk menjadi negara maju, pengangkutan awam pun haruslah majukan?

Connectivity dalam bandar, kurang kesesakan lalu lintas dan penjimatan masa yang boleh dibuat serta peningkatan produktiviti pekerja hasil dari peningkatan mutu kehidupan seharian.

Aku ada pengalaman di Berlin, Ibu kota Republik Persekutuan Jerman. Walaupun 3 bulan disana, aku hanya menaiki kenderaan peribadi 2 kali sahaja, itu pun kerana aku menumpang pegawai Kedutaan kita menuju ke masjid bagi solat Jumaat.

Jejaknya kaki aku di Tegel Airport bersama bagasi yang berat (3 bulan full), aku diajar oleh Mancij untuk naik bas airport dan berhenti di Beusselstr untuk naik train Ring S-Bahn ke Schoenhauser Allee dimana aku menginap selama disana.

Cuba kalian tengok Circle Ring Besar, itulah S-Bahn. Di dalam bulatan itu dipanggil Zone A, dan kalau anda perasan ada Zone B dan Zone C. Zone A adalah kawasan pusat bandar dan nilaian hartanah sana tinggi.

Circle Ring S-Bahn ini bergerak secara bulatan dan berlainan arah, S41 dan S42. Dengan jarak masa bagi setiap satunya adalah 3-7 minit. Maka, kalau aku ke stesen S-Bahn, akan ada dua train yang akan bertolak berlainan arah.

Hebat kan? Tapi mereka memang dah lama begini, sejak sebelum Perang Dunia lagi.

Untuk pergi ke pejabat, aku akan menggunakan U-Bahn kod U2 dari Schonhauser Allee ke stesen Stadtmitte. Satu hala. U-Bahn kebanyakkannya bawah tanah.

Tapi itulah, disebabkan Berlin sangat “connected”. Aku hanya menggunakan satu apps bersepadu yang dipanggil BVG Fahrinfo Plus (Berliner Verkehrbetriebe) . Aku hanya masukkan lokasi mula dan destinasi, apps tersebut akan berikan options yang terbaik melibatkan rancangan perjalanan merentas S-Bahn, U-Bahn, Tram dan Bus. Mudahkan?

Aku boleh bajet masa keluar dari rumah dan sampai ke pejabat dan tak pernah lewat. Seronok kehidupan aku waktu itu, setiap pagi menghirup Einstein Kaffee atau Hot Schokolade dan seulas Croissant. Kos aku hanya EUR 80 untuk sebulan. Dan aku boleh pakai apa-apa sahaja kemudahan pengangkutan awam Berlin untuk kemana-mana destinasi dalam Zone A dan Zone B.

Itulah pengalaman aku dan aku harap rakyat Malaysia, khususnya di Greater Kuala Lumpur dan Lembah Klang boleh merasainya di tanah air sendiri.

Artikel ditulis oleh Azwan Omar untuk The Patriots.


Bagaimana Perkahwinan Puteri Diana Mencetuskan Fenomena?

Siapa yang tidak kenal dengan Puteri Diana. Di sebalik figura sebagai puteri, karisma dan wajahnya terus diingati hingga ke hari ini. Rekod baginda sebagai rakyat British pertama yang tidak berdarah raja berkahwin dengan putera raja cukup membuatkan baginda masih diingati hingga ke hari ini

Umum mengetahui perkahwinan diraja bagi monarki British sememangnya menjadi tumpuan di seluruh dunia. Sejak perkahwinan Puteri Margaret, adinda kepada Ratu Elizabeth mula disiarkan di dalam televisyen buat kali pertama pada tahun 1960, perkahwinan kerabat diraja monarki ini terus menjadi tumpuan hingga ke hari ini.

Dalam banyak-banyak perkahwinan diraja, sudah tentu masyarakat dunia tidak akan melupakan ketika majlis perkahwinan Puteri Diana dan Putera Charles yang digambarkan sebagai Perkahwinan Terhebat Di Dalam Kurun Ini. Mengapa perkahwinan ini masih diingati hingga ke hari ini?

Beberapa bulan sebelum upacara perkahwinan ini, media di United Kingdom sudah mula berpropaganda bahawa perkahwinan diraja akan berlangsung di dalam masa terdekat. Rata-rata masyarakat British amat tidak sabar untuk menantikan saat-saat upacara perkahwinan itu.

Bagi mereka, upacara diraja yang paling diminati oleh mereka ialah ketika pertabalan Baginda Ratu Elizabeth sebagai Ratu England pada tahun 1947. Surat-surat jemputan mula dihantarkan kepada seluruh ketua-ketua kerajaan. Seluruh ketua kerajaan di Eropah dijemput sama.

Walaubagaimanapun, terdapat segelintir daripada mereka enggan memenuhi undangan majlis perkahwinan tersebut. Contohnya seperti Presiden Ireland Utara yang enggan hadir kerana isu hak pemilikan Ireland Utara dan Raja Sepanyol yang enggan hadir kerana isu pemilikan Gibraltar yang dimiliki oleh United Kingdom.

Negara “saudara jauh” British, Amerika Syarikat pula diwakili oleh Nancy Reagan, Isteri Presiden Amerika Syarikat. Media-media di seluruh dunia mula menceritakan pakaian apa yang dipakai oleh pemimpin mereka, apakah aktiviti yang dilakukan oleh pemimpin mereka semasa perkahwinan dan pelbagai lagi.

Untuk upacara perkahwinan ini, pakaian Puteri Diana dibuat khas oleh pereka fesyen David dan Elizabeth Emanuel. Bajunya diperbuat daripada sutera putih dan berukuran 25 kaki panjang. Pakaian ini dilengkapi dengan 10 000 manik yang diperbuat dari permata asli dan disesuaikan dengan tiara yang dimiliki oleh keluarga Puteri Diana selama 125 tahun.

Perkahwinan Diraja Puteri Diana dan Putera Charles ini telah disiarkan di 75 buah negara di seluruh dunia. Dianggarkan 750 Juta manusia dari pelusuk dunia menonton upacara gilang-gemilang ini.

Di United Kingdom sendiri, hari perkahwinan ini diisytiharkan sebagai cuti umum buat seluruh negara bagi meraikan hari yang bersejarah ini. (Ingat orang Malaysia je ke suka cuti umum?) 600 000 manusia memenuhi jalan-jalan di sekitar London untuk melihat sendiri gahnya perkahwinan yang terbaik di kurun ini.

Majlis perkahwinan ini berlangsung di Katedral St Paul dan ia merupakan kali pertama majlis perkahwinan ini berlangsung di sini sejak kali terakhir ia dilangsungkan pada 1501. Kebiasaannya, upacara perkahwinan dan majlis rasmi Diraja akan berlangsung di Westminster Abbey.  Di dalam katedral ini sahaja, 3500 hadirin yang terdiri daripada ketua-ketua kerajaan, kerabat-kerabat diraja Inggeris dan luar negara dan berbagai-bagai lagi.

Semasa upacara perkahwinan ini, Puteri Diana merupakan kerabat Diraja pertama yang mengangkat sumpah taat setia terhadap suaminya. Terdapat juga momen-momen spontan yang berlaku semasa upcara ini. Misalnya, Puteri Diana tersalah sebut nama suaminya dengan nama Phillip Charles Arthur George. Sepatutnya, nama Putera Charles ialah Charles Philip Arthur George.

Kebiasannya, selepas disahkan sebagai suami isteri, pasangan akan cium sama sendiri di altar. Namun, ini tidak berlaku ketika majlis ini. Putera Charles terlupa untuk mencium Puteri Diana dan baginda mencium puteri semasa di balkoni bersama rakyat. Momen ini diulangi semasa perkahwinan diantara Putera William dan Kate Middleton pada tahun 2011.

Menurut Ketua Paderi Canterbury, perkahwinan Puteri Diana ini merupakan permulaan kepada fenomena Diana-mania. Sebaik sahaja Puteri Diana disahkan menjadi pasangan Putera Charles, rakyat mula meniru fesyen baginda baik dari segi pakaian dan paras rupa. Fesyen rambut Puteri Diana juga turut menjadi ikutan dan fenomena sehingga lewat 90an.

Bagi rakyat, perkahwinan yang gilang gemilang ini tidak ubah seperti cerita-cerita dongeng. Namun, cerita dongeng ini hancur setelah mereka bercerai pada tahun 1996. Walaubagaimanapun, kisah perkahwinan terhebat di kurun ini masih terus menjadi fenomena hingga ke hari ini.

RUJUKAN:

Rotondi, J. (2020, November 09). How Prince Charles and Lady Diana’s Wedding Became a Global Phenomenon. Retrieved January 21, 2021, from https://www.history.com/news/prince-charles-lady-diana-wedding

Vargas, C. (2020, November 13). A Look Back at Princess Diana and Prince Charles’s Royal Wedding. Retrieved January 21, 2021, from https://www.townandcountrymag.com/the-scene/weddings/a18205641/princess-diana-prince-charles-wedding/


Badiuzzaman Said Nursi: Ulama Pejuang Islam Turki

Bismillahi al-Rahman al-Rahim

Alhamdulillah diucapkan kerana saya berpeluang untuk mengenali Imam Badiuzzaman Said Nursi dengan lebih mendalam melalui latihan industri di Hayrat International Student Association, Hayrat Foundation, Istanbul, Turki. Selama saya berada di Turki dalam tempoh latihan industri ini, saya telah banyak didedahkan dengan tokoh pejuang Islam yang amat terkenal dan disegani iaitu Imam Badiuzzaman Said Nursi melalui sebuah organisasi yang sememangnya diasaskan oleh anak-anak murid beliau sendiri.

Nama Badiuzzaman Said Nursi bukanlah nama tokoh Islam yang popular dalam kalangan rakyat Malaysia. Ini kerana rakyat Malaysia lebih berkiblatkan ulama-ulama dari Mesir, Syria, Sudan dan negara-negara Arab yang lain. Faktor ini sedikit sebanyak menghalang penuntut ilmu agama Malaysia untuk mengenali Badiuzzaman Said Nursi, perjuangannya dan penulisannya.

Sekiranya ditanya rakyat Malaysia tentang apa yang mereka tahu tentang zaman kejatuhan empayar Khilafah Utsmaniyyah, pasti mereka akan terus menyebut nama Bapa Sekular Turki, Mustafa Kamal Ataturk. Tetapi mereka tidak pula menyebut nama ulama yang menentang Kamal Ataturk iaitu Imam Badiuzzaman Said Nursi. Hal ini sangat menyedihkan kerana mereka tahu siapa yang menjadikan Turki sebagai sebuah negara yang sekular tetapi tidak tahu siapa yang berusaha dan berjuang untuk menjaga agama Islam di sebuah negara yang dahulunya gemilang dengan nama Islam.

Imam Badiuzzaman Said Nursi, pada pandangan saya, memiliki peribadi yang gah dan hebat, sangat berwibawa dalam usaha-usaha dakwah, tidak pernah gentar menghadapi musuh-musuh, seorang yang sangat amanah dalam tugas, keupayaan mindanya yang sangat luarbiasa, petah berbicara lincah dalam berhujah melawan ideologi yang tidak sesuai dengan Islam, sangat merendah diri, serius dalam perjuangan dan sanggup menghabiskan seluruh hidupnya menentang penyelewengan dan menegakkan keimanan.

Kebijaksanaan beliau yang luar biasa yang dipamerkan ketika usia beliau masih remaja menandakan beliau sememangnya telah ditakdirkan oleh Allah untuk menjadi seorang penentang kezaliman dan penegak keimanan melalui penulisan Rasail Nur. Kebolehan beliau dalam menguasai ilmu-ilmu agama dalam masa yang sangat singkat dan juga kehebatan beliau dalam ilmu-ilmu moden telah menjadikan beliau seorang yang tidak boleh dikalahkan dalam apa jua perbahasan dan perdebatan.

Oleh sebab itulah beliau menggunakan seluruh aset kepakaran yang beliau ada untuk berdakwah dan mengajar samada kepada orang awam, remaja, wanita, pembesar-pembesar kerajaan di kawasan-kawasan timur Turki. Keilmuan beliau sangat dihargai oleh penduduk dan ulama-ulama timur Turki. Beliau berfikiran, sekiranya beliau dapat mengumpulkan 50 orang pemuda yang hebat dan bijak, kemudian beliau sendiri akan melatih mereka untuk menguasai ilmu agama dan ilmu moden, pasti sejarah kegemilangan Islam akan berulang semula. Namun usaha beliau tidak berhasil akibat kesan Peperangan Dunia Pertama yang menghancurkan batu asas Madrasah al-Zahra’ (Universiti al-Zahra’ yang beliau ingin bina sebagai adik perempuan kepada Universiti al-Azhar, Mesir) dan telah mengorbankan hampir kesemua anak-anak muridnya yang ikut serta dalam peperangan tersebut dalam menentang Rusia.

Cita-cita beliau untuk membangunkan Madrasah al-Zahra’ iaitu sebuah institusi yang akan menggabungkan ilmu agama dan ilmu moden, telah digantikan dengan ribuan madrasah-madrasah di seluruh pelosok Turki dan juga di beberapa buah negara lain termasuk Malaysia untuk mengembangkan dakwah Risalah Nur. Penggantian yang telah Allah aturkan ini sangat bermanfaat dan memberi lebih banyak kesan terhadap pembangunan keimanan rakyat Turki khususnya dan kepada seluruh dunia Islam amnya.

Bermula sahaja dakwah beliau dalam menegakkan keimanan dalam era sekular, pelbagai dugaan dan cabaran yang sukar untuk saya hadam dan terima kerana musibah sekular yang terlalu dahsyat. Beliau dipenjara, dibuang negeri, dituduh atas tuduhan yang tidak masuk akal, keluar masuk mahkamah yang sudah menjadi darah daging beliau, dilarang untuk berinteraksi dengan orang lain, diracun sebanyak 23 kali tetapi masih hidup.

Antara kisah hidup beliau yang menakjubkan saya, Imam Badiuzzaman Said Nursi pernah dipenjarakan di sebuah penjara yang hanya dihuni oleh penjenayah-penjenayah berat dari seluruh pelosok Turki. Pada suatu masa di dalam penjara tersebut, pegawai penjara terdengar suatu suara yang beralun serentak dari penghuni penjara tersebut. Setelah didekati, semua penghuni penjara itu berzikir ‘La ilaha illa Allah’ secara serentak. Bayangkan, pada mulanya penjara itu dihuni penjenayah-penjenayah berat, tapi setelah kemasukan Badiuzzaman ke dalamnya telah merubah seluruh penghuni kepada manusia yang beriman kepada Allah.

Ketika beliau dibuang negeri di satu kampung bernama Barla yang terletak di negeri Isparta, beliau telah menulis tiga perempat Risalah Nur. Di Barla pada ketika itu, apa yang ada hanyalah tasik yang luas dan bukit-bukau. Tiada jalanraya. Beliau dibawa oleh seorang petugas dengan menaiki sampan melalui jalan tasik. Petugas itu disuruh untuk membuang beliau di tengah-tengah tasik, tetapi beliau mengetahui rancangan ini melalui firasatnya. Badiuzzaman berkata kepada petugas itu agar tidak membunuh beliau kerana sekiranya petugas itu melaksanakan tugasnya, dia tetap tidak akan dapat upah seperti yang dijanjikan.

Ketibaan beliau di Barla sampai ke telinga penduduk kampung berdekatan. Beberapa orang penduduk berusaha untuk bertemu beliau di kawasan bukit Barla tersebut dengan harapan dapat belajar risalah keimanan daripada beliau. Maka dari ini, bermulalah penulisan Risalah Nur yang berlangsung selama lapan tahun di Barla. Penduduk yang datang ke Barla boleh dikatakan bertugas sebagai posmen, mengambil penulisan Badiuzzaman untuk dibawa ke kampung Sav dan kampung Kuleonu untuk disalin semula dan diedarkan ke seluruh pelosok Turki.

Beliau wafat pada jam 3 pagi tanggal 23 Mac 1960M bersamaan 25 Ramadhan 1379H dan dikebumikan di Urfa. Punca kewafatan beliau ialah keuzuran kerana umurnya yang telah mencecah 83 tahun dan juga kesan daripada seksaan dan racun oleh kerajaan sekular Kamal Ataturk. Perkara yang menyedihkan lagi, pada 12 Julai 1960, kubur beliau telah dibongkar semula atas perintah kerajaan. Mereka yang sekular ini langsung tidak memberi beliau peluang hatta selepas beliau wafat akibat kejahatan dan ketakutan terhadap beliau. Jenazah beliau dibongkar dan dibawa ke suatu tempat yang tidak diketahui sehingga sekarang.

Wallahua’lam

Rujukan:


Hitler: Mitos Atau Fakta

Bila kita mendengar nama Adolf Hitler, pelbagai label sudah muncul di kepala. Diktator, anti-Semitik, Nazi, Fuhrer dan seumpamanya. Dalam artikel lepas, saudara Zamir Mohyedin menerangkan secara panjang lebar bagaimana beliau boleh menjadi antara orang paling berkuasa di Jerman dan mencetuskan Perang Dunia Kedua. Kali ini, saya akan menerangkan serba sedikit mitos yang menyelubungi lelaki yang paling dibenci dunia ini.

Hitler memandang tinggi kepada agama Islam

Antara mitos yang saya selalu dengar berkaitan Hitler ialah beliau memandang tinggi agama Muhammad dan selalu memujinya. Bagi saya, dakwaan tersebut hanyalah karut semata-mata kerana pada Hitler, Islam dan orang-orang Arab hanyalah alat bagi beliau untuk mengekang dan memerangi kuasa Barat pada ketika itu. Ya, benar beliau memuji Islam secara umum tetapi pada masa sama, beliau menganggap orang Arab sebagai bangsa yang lemah jika dibandingkan dengan kehebatan bangsa Aryan.

Bahkan, dalam satu perbualan peribadi dengan sahabat karibnya merangkap arkitek dan Menteri Persenjataan Nazi Jerman, Albert Speer, apa saja hubungan yang dijalin dengan pemimpin-pemimpin Muslim pada ketika itu lebih bersifat politik daripada bersifat peribadi. Contohnya, hubungan Hitler dengan Mufti Baitulmaqdis, Mohammad Amin al-Huseini hanya berasaskan kepada perkongsian pandangan anti-Semitik mereka. Walaupun al-Huseini mendapat gelaran Mejar Jeneral SS dan mendapat perlindungan Nazi pada 1941, Hitler tetap curiga dengan al-Huseini kerana bimbang ia akan melemahkan hubungan Jerman-Britain terutama selepas Battle of Britain dan persediaan untuk Operasi Barbarossa.

Walaupun Hitler memandang tinggi tokoh seperti Mohammad Amin al-Huseini dan Ikhwanul Muslimin, hakikatnya, orang Islam dan Arab hanyalah alat bagi Hitler untuk memecah-belahkan kuasa-kuasa Barat dan mengekalkan hegemoni Nazi di Eropah.

Hitler terlibat secara langsung dengan kegiatan occultism dan mistik

Satu lagi mitos tersebar luas sehingga ke hari ini ialah Hitler terlibat secara langsung dengan aktiviti pemujaan dan mistik. Ia ditambah lagi dengan elemen-elemen fiksyen yang dipopularkan dalam rancangan televisyen, permainan komputer dan siri komik yang secara tidak langsung mempopularkan mitos ini. Hakikatnya, Hitler langsung tidak menunjukkan minat dalam perkara ini, malah memperlekeh mana-mana individu yang mempraktikkannya walaupun sesetengah daripadanya pegawai tinggi Nazi. Contoh paling mudah, Hitler memerintahkan ketua SS, Heinrich Himmler memutuskan semua bentuk hubungan dengan guru occultnya, Karl Maria Wiligut kerana pendirian occultism Himmler menjadi bahan jenaka pegawai-pegawai Nazi terutama pegawai bawahan dan rekod Wiligut sendiri yang pernah dimasukkan dalam hospital mental.

Hitler kebal dari segala penyakit.

Sesiapa yang melihat video-video ucapan Hitler pasti akan merasa terpesona dan tertarik dengan aura beliau walaupun isi ucapannya bersifat perkauman dan menyemai benih-benih kebencian dalam kalangan rakyat Jerman. Pasti tanggapan pertama bagi yang melihat ialah Hitler begitu bertenaga dan tidak ada masalah kesihatan langsung. Hakikatnya, sumber kekuatan dan kesihatan Hitler bukan pada kekuatan bangsa Aryan yang dibanggakannya tetapi oleh pelbagai jenis dadah dan vitamin yang diberi oleh doktor peribadi beliau, Theodor Morell terutama pada akhir Perang Dunia Kedua. Malah, Morell turut menyediakan satu larutan mengandungi kokain pada mata Hitler dengan tujuan menampakkan Hitler kelihatan sihat di khalayak umum. Morell turut menyediakan senarai ubat-ubatan yang perlu diambil Fuhrer untuk menjadikannya sihat dan bertenaga untuk bekerja.

Hitler perancang perang yang hebat.

Satu lagi mitos yang memperlihatkan kehebatan personaliti Hitler ialah propaganda-propaganda yang menonjolkan kebijaksanaan beliau sebagai perancang perang. Hakikatnya, kebanyakan strategi yang membawa kepada kemenangan Jerman pada awal Perang Dunia Kedua adalah disebabkan kebijaksanaan pegawai-pegawai tinggi Jerman ketika itu seperti Karl Doenitz, Heinz Guderian, Erich von Manstein dan Erwin Rommel. Strategi-strategi mereka semasa fasa awal perang bukan saja membawa kepada perluasan Empayar Nazi Jerman dari Oslo sampai ke Paris malah menyebabkan Pakatan Bersekutu (Britain dan Perancis) mengalami kekalahan teruk di Eropah dan Afrika Utara. Namun, apabila perang semakin berkecamuk dan hasil tidak lagi memihak Jerman terutama selepas Battle of Moscow pada musim sejuk 1940, Hitler menyalahkan semua dari pihak perisikan Jerman, Abwehr sehinggalah jeneral-jeneral yang memimpin jentera Wehrmacht (Angkatan Tentera Nazi Jerman) termasuk Guderian kecuali diri sendiri.

Rommel antara tokoh kejayaan Nazi pada awal Perang Dunia Kedua. Namun, bila perang tidak lagi memihak kepada Jerman, maka pegawai seperti Rommel dipersalahkan dan dipersoal kesetiaan mereka kerana gagal mempertahankan garisan pertahanan Jerman.
Ramai menganggap Adolf Hitler satu tokoh yang perlu dibanggakan kerana punya pendirian anti-Semitik dan ada aura tersendiri berikutan keupayaan beliau berpidato di khalayak ramai. Hakikatnya, seperti setiap mitos yang menyelubungi mana-mana diktator atau pemerintah, beliau hanyalah manusia biasa saja. Hitler, seperti mitosnya, hanya mahu memastikan impiannya seperti tertulis dalam memoir beliau, Mein Kampf tercapai walaupun selepas beliau tiada. Pada beliau, beliau akan terus hidup selagi mana mitos-mitos ini berterusan bertunas dalam minda orang yang mempercayainya dan merealisasikan impian ngeri beliau itu.

Sumber:

Albert Speer, Inside The Third Reich (1970)
Jean-Michel Angebert, The Occult and The Third Reich (1974)


Membedah Punca Utama Masalah Basikal Lajak

Pertamanya, masih belum terlewat untuk saya ucapkan takziah kepada keluarga 8 kanak-kanak yang terlibat dalam kes langgar dan meninggal dunia.

Saya tak nak komen pasal yang langgar tu kaum apa atau siapa yang bersalah ke apa. Benda dah jadi.

Tetapi apa yang saya nak cakap di sini adalah tentang bagaimana kanak-kanak itu dibesarkan akan menjadi seorang dewasa dari cara dia dibesarkan.

Bagi mereka yang terus menyalahkan kanak-kanak yang bermain basikal lajak, ada beberapa latar belakang yang saya perhatikan. Ada yang bujang dan ada yang dah kahwin, ada anak lagi.

Tapi yang mengkritik ni semua tak faham apa perasaan bagaimana tinggal di rumah yang sempit, dan mak ayah sibuk bekerja di pejabat serta ketiadaan padang permainan untuk bermain.

Semasa awal 1990an dulu, kawasan tempat saya tinggal, Cheras Perdana, mempunyai sebuah padang bola yang cukup besar. Di situlah kami kanak-kanak bermain bola dan cuba meniru gaya Eric Cantona, dari segi skil permainan atau sekadar menegakkan kolar.

Sehinggalah ada donor orang kaya membeli tanah tersebut untuk SJKC yang menyebabkan kami tak dapat bermain bola lagi di situ. Kami bermain bola di padang permainan yang ada jongkang-jongket dan ada batu yang banyak.

Kemudian padang itu pun diambil untuk membina sebuah medan selera yang hari ini masih sendu dan tak ramai pergi ke situ untuk makan.

Generasi saya sempat bermain bola di kawasan berhampiran, tetapi generasi selepas saya terpaksa pergi ke CP5 dimana jaraknya lebih kurang 300 meter. Tak jauh tapi untuk kanak-kanak, melintas jalanraya yang sibuk adalah bahaya.

Tetapi Cheras Perdana masih bertuah lagi kerana masih ada padang bola. Sesetengah tempat macam Flat Kinrara di Puchong, mereka nak main bola pun takde tempat. Padang pun sekangkang kera dan sering berlaku pertelingkahan dan pergaduhan, terutamanya melibatkan orang yang bukan satu kaum.

Dan kalau korang semua tanya dari mana asal racism ni, ia datang dari taman permainan yang semakin mengecil.

Sementara kawasan middle class dan upper middle class menikmati prasarana anak-anak yang lengkap untuk membesar, kanak-kanak ini tidak ada privilege untuk itu. Dan disebabkan itu anda yang mengkritik anak-anak yang bermain basikal lajak ni, seolah-olah detach daripada realiti – inequality berlaku dalam guna tanah dan perumahan.

Jadi padang permainan pun takde, bilik pun takde, ke mana anak lelaki ni semua nak pergi? Apa yang mak ayah mampu beli, cuma basikal lajak. Inilah rite of passage mereka sebelum mereka menjadi dewasa dan jadi rempit.

Semua kerana semasa kecil mereka tidak ada privilege macam generasi aku untuk main bola di padang dan bergaul bermain atas padang.

Jalan rayalah padang mereka. Jalan rayalah tempat mereka beraksi, sama ada nak berangan jadi pelumba Cub Prix atau nak jadi Marc Marquez.

Apabila saya menonton filem Cinema Paradiso, saya melihat cara kanak-kanak itu dibesarkan akan membentuk peribadinya bila dia dewasa. Masa saya kanak-kanak, mak saya mampu belikan saya buku dan encyclopedia, dan mempunyai sebuah mesin typewriter di rumah, jadi bila saya jadi dewasa, normal lah kalau saya jadi penulis.

Toto dibesarkan dalam panggung wayang, dah besar jadilah pengarah filem.

Dah kalau anak-anak basikal lajak ni dibesarkan di jalanraya, dah besar mestilah jadi rempit. Dan kematian rempit seringkali diejek oleh golongan privilege ni sebagai ‘padan muka’, ‘bodoh sape suruh merempit tengah highway’ dan sebagainya.

Yang cakap ni takpelah, mereka ni anak orang senang, mereka tak pernah perhatikan orang yang lebih miskin daripada mereka. Sebab tu mereka takde empati.

Saya terbaca satu tweet daripada seorang peguam yang kini jadi pembantu kepada seorang ahli parlimen DAP dan dia menjawab dari sudut teknikal undang-undang.

Ya, jawapannya mungkin tepat dari segi undang-undang, tapi jawapannya tak ada ‘soul’, tak ada empati, tak ada pengertian terhadap kanak-kanak miskin ini. Mungkin bila dah jadi pembantu ahli parlimen ni, ‘soul’ mungkin dah ke laut, dan jadilah seorang ‘mindless robot’ kepada sistem.

Siapalah saya untuk menghakiminya, tapi itulah pandangan saya terhadapnya.

Kanak-kanak yang bermain basikal lajak ni sebenarnya kesian. Mereka tak ada padang untuk bermain, mak ayah sibuk bekerja dan kejar OT, dan mereka tak ada hala tuju.

Memanglah apa yang mereka buat – naik basikal atas jalan dengan aksi bahaya, memanglah salah, tapi kelakarlah, bila masyarakat mula hilang empati dengan kanak-kanak, terutamanya yang miskin bandar.

“Kalau dah miskin tu janganlah kahwin”

Itu yang selalu saya dengar, terutamanya dari liberals yang tak pernah value pun institusi kekeluargaan. Mungkin semasa mereka membesar dulu mereka ni golongan kera sumbang yang kerjanya main Brick Game atau Nintendo dan tak bergaul dengan saudara-mara.

Mungkin mereka rasa kahwin tu kena orang ada-ada sahaja yang boleh. Mungkin juga mereka terpengaruh dengan rancangan Nona setiap Ahad jam 2 petang.

Tapi tak semua orang berkongsi value yang sama. Ada sesetengah orang merasakan perkahwinan itu permulaan hidup mereka yang baru, untuk mendirikan sebuah keluarga yang berautonomi dari keluarga yang dipimpin ayahnya.

Sesetengah orang melihat perkahwinan adalah lambang kebebasan daripada ibu bapa. Kita mana nak tahu, sebab ada 35 juta rakyat Malaysia, sudah pasti ada 35 juta pandangan.

Apapun, walau macam manapun, tolonglah ada empati. Janganlah pakai sembur je bila bercakap. Dan tak, saya langsung tak nak sentuh pasal isu yang melanggar tu kaum apa. Itu bagi saya bukan isu yang sepatutnya disentuh pun.

Jadilah ahli masyarakat yang mempunyai nilai empati dan janganlah asyik kerja nak tuding jari ke orang yang tidak ada apa-apa, macam kanak-kanak malang yang meninggal tempoh hari.

Mari jadikan ini sebagai iktibar, supaya kanak-kanak di masa depan tak perlu lalui lagi kemiskinan bandar. Kedengaran sukar, terutamanya bila kita ada kerajaan yang lebih pentingkan pemaju daripada rakyat sendiri.


Twitter Sarang Liberal Yang Perlu Kita Awasi

Golongan LIBHANAT ni memang Twitter saja tempat dia boleh bermaharajalela. Platform social media lain dia tak boleh survive. Kalau kat Facebook, mak bapak, tokcik dia semua kat sana, takkan nak tunjuk murtad kutuk Islam kat situ. Marah pak mentua dia nanti.

Twitter adalah platform media sosial yang memang digunakan oleh semua pejuang dan revolusi. Sebab siapa saja pun boleh bersuara dari paling bawah lapisan masyarakat hingga ke atas. Kalau mesej menarik, ia akan viral tak kiralah siapapun.

Hampir kesemua revolusi moden berasaskan Twitter. Ini kerana sifatnya real time dan potensi viral yang paling cepat berbanding platform media sosial yang lain. Iran mengharamkan Twitter tapi masih mengekalkan platform media yg lain.

Facebook ada ofis di Malaysia tapi Twitter tak ada pejabat di Malaysia. Kalau kutuk di Facebook, memang cepat saja polis Malaysia boleh tangkap dan bawa ke pengadilan. Jadi pembangkang memang suka Twitter.

Pengasas Twitter sendiri akui Twitter memang tempat idea liberal berasas. Oleh kerana bertahun-tahun Twitter menjadi rumah kediaman pelbagai jenis subculture yg bukan mainstream, ia menjadi biased.

Sebenarnya, Twitter adalah “echo chamber” di mana golongan yang sama mengiyakan sesama sendiri dan tidak begitu menggambarkan masyarakat sebenar. Di sini penyokong fahaman bukan mainstream merasa mereka diterima ramai.

Tapi Twitter adalah platform yang paling senang untuk mempengaruh orang lain. Oleh kerana ia adalah platform echo chamber yang bebas, ianya mini Matrix untuk sesiapa yg berharap untuk mempengaruhi ramai orang dan banyak kerajaan menggunakan bot dan troll.

Walaupun pengguna Twitter di Malaysia sangat sedikit, baru nak cecah 3 juta, tetapi mereka yang di Twitter adalah pengguna media sosial peringkat aras lebih tinggi, dan berpengaruh dalam komuniti mereka sendiri.

Golongan libhanat ni semua bersatu di Twitter sebab semuanya adalah serpihan budaya (subcultures) yang tidak diterima masyarakat umum tetapi disanjung bagai raja di Twitter. Ini baik untuk golongan minoriti tapi disalahgunakan oleh libhanats.

Sebab itu tanggungjawab setiap rakyat Malaysia untuk memperjuangkan hak kita di Twitter sebagaimana askar-askar dulu berjuang berkoban nyawa untuk negara kita merdeka. Anak-anak kita pun akan ke sini satu hari dan kalau semua terpengaruh dengan dakyah jahat, kita akan tewas.

Artikel ini dinaikkan selepas mendapat keizinan penulis asalnya, @khalids.


P Ramlee Dan Nordin Ahmad, Sahabat Selamanya

P.Ramlee dan Nordin Ahmad adalah dua sahabat baik. Mereka berdua mula berkenalan pada tahun 1951 di dalam filem Juwita. Di dalam filem itu P.Ramlee sudah pun menjadi hero bergandingan dengan Kasma Booty. Manakala Nordin Ahmad baru sahaja memulakan kerjaya lakonan sebagai extra di dalam filem itu. Bertolak dari situ, Nordin Ahmad dan P.Ramlee menjadi rapat. Dimana ada P.Ramlee disitu ada Nordin Ahmad. Boleh dikatakan P.Ramlee adalah inspirasi Nordin Ahmad dalam menempatkan dirinya sebagai seorang pelakon.

Tetapi ketika di Studio Jalan Ampas nama Nordin Ahmad tidaklah segagah P.Ramlee. Nordin sering diberi watak sebagai pelakon pembantu sahaja berbanding P.Ramlee. Nordin Ahmad selalu mengadu kepada P.Ramlee bertapa tertekannya beliau untuk menempatkan diri di dalam bidang lakonan ini dan pernah bercadang ingin menggulung tikar dan pulang ke Pulau Pinang. Tetapi P.Ramlee tetap menasihatkan sahabatnya itu supaya bersabar dan mengatakan masanya akan tiba juga nanti untuk Nordin Ahmad menjadi pelakon yang berwibawa.

Pada tahun 1956 P.Ramlee mengarahkan filem Semerah Padi. P.Ramlee telah memberi watak utama kepada Nordin Ahmad sebagai Taruna. Manakala P.Ramlee sendiri memegang watak sebagai hero kedua iaitu Aduka. Semerah Padi meraih kejayaan yang besar dan nama Nordin Ahmad melonjak naik setaraf dengan P.Ramlee dan hero hero yang lain ketika itu. Nordin Ahmad menangis mengucapkan terima kasihnya kepada P.Ramlee. P.Ramlee juga sebak dadanya melihat kejayaan sahabatnya itu.

Bertolak dengan kejayaan itu, Nordin Ahmad telah menerima tawaran daripada pihak studio Cathay-Keris. Tawarannya sangat lumayan berbanding di Jalan Ampas. Nordin Ahmad telah pergi berjumpa P.Ramlee untuk meminta nasihat. P.Ramlee berkata kepada Nordin Ahmad “Pergilah sahabatku, tiada apa yang lebih baik dapat kuberikan padamu disini kerana disini penuh dengan pancaroba”. Secara rasminya pada tahun 1958 Nordin Ahmad berhijrah ke Studio Cathay-Keris.

Apabila di Cathay-Keris nama Nordin Ahmad terlalu hebat. Lakonan beliau juga lebih berkarisma dan dinamik. Sehingga pada satu ketika filem-filem keluaran Cathay-Keris hanya bergantung kepada filem filem lakonan Nordin Ahmad untuk mencapai tahap box office. Ramai pengarah disana berlumba lumba untuk mengambil Nordin Ahmad berlakon sebagai hero di dalam filem arahan mereka.

Apabila nama Nordin Ahmad sudah terkenal, beliau tidak pernah melupakan jasa-jasa P.Ramlee walaupun mereka berlainan studio. Sesekali Nordin Ahmad akan berkunjung ke rumah P.Ramlee untuk bertanya khabar dan bertukar pandangan mengenai kerjaya masing masing. Nordin Ahmad sering berkata kepada rakan rakan pelakon di Cathay-Keris bahawa kalau bukan P.Ramlee yang bagi aku peluang berlakon di dalam Semerah Padi, aku tidak akan jadi begini sekarang.

Begitulah sedikit perkongsian dari saya mengenai dua ikon atau legenda filem Melayu klasik yang sangat tersohor. Jangan tidak tahu mereka berdua berasal dari Pulau Pinang. Betapa sedihnya P.Ramlee semasa menerima berita kematian Nordin Ahmad dengan berkata “I’ve lost a good friend. Dunia filem Melayu kehilangan seorang bintang yang sangat besar. There will never be another Nordin Ahmad”. Itulah kata-kata P.Ramlee kepada wartawan sambil menahan sebak.


Adakah Anti-Semitik Melanggar Hak Asasi Manusia?

Saban hari sejak 70 tahun dahulu kita akan mendengar dan melihat isu konflik Palestine dan Israel sama ada di media massa mahupun media sosial, atas isu perlanggaran hak asasi manusia. Namun satu lagi perkara yang akan timbul apabila membincangkan isu ini adalah tentang konflik anti-semitik atau anti-Israel. Apakah sebenarnya yang boleh difahami berkenaan isu anti-semitik ini? Adakah ia satu perkara yang besar? Adakah isu ini ditimbulkan hanya untuk meminta dunia memberi simpati kepada pihak Israel dan Yahudi? Adakah apabila kita membincangkan dan membangkitkan isu ini bertentangan dengan hak asasi manusia?

Mengikut Kamus Dewan Edisi Keempat, Yahudi ditakrifkan sebagai ‘satu bangsa manusia yang berasal dari Israel (keturunan Yuda)’. Mengikut sejarah Islam, Israel itu adalah gelaran bagi Nabi Yaakub A.S. Jadi secara keseluruhannya, yahudi bermaksud anak cucu keturunan Nabi Yaakub A.S. Anti-semitik atau anti Yahudi bermaksud perasaan atau persepsi negatif dan bersikap prejudis terhadap segala yang berkait dengan Israel dan rakyat Yahudi. Sikap anti-semitik ini boleh datang dalam pelbagai bentuk, contohnya seperti meluahkan kebencian atau diskriminasi terhadap mana-mana individu berketurunan Yahudi, terhadap sebarang aktiviti melibatkan rakyat Yahudi atau terhadap negara Israel itu sendiri.

SEJARAH ANTI-SEMITIK

Sejarah sikap anti-semitik ini dikatakan bermula seawal abad ke 3, iaitu bermula sejak tahun 270 BCE, iaitu sewaktu zaman kegemilangan empayar Greek Purba yang meliputi kawasan pemerintahan daripada Greece sehingga ke Mesir Purba. Ketika itu ditemui bahawa ramai penduduk kawasan Alexandria di Mesir adalah berketurunan Yahudia. Manuskrip lama yang dijumpai menunjukkan penulisan oleh Manetho, seorang Paderi Mesir Purba telah menyatakan bahawa bangsa Yahudi telah dilayang dengan ‘kejam & teruk’ oleh pemerintah dan raja Parsi pada waktu tersebut. Penduduk Yahudi ini juga telah dibunuh dengan kejam melalui penulisan oleh Philo of Alexandria, seorang tokoh sejarawan dan filasuf Yahudi purba.

Kemudian pada zaman moden dunia melihat berlaku penghijrahan besar-besaran bangsa Yahudi daripada Tanah Syam ke Eropah dan Amerika Syarikat. Penghijrahan ini tidak dapat lari daripada pelbagai kontroversi dan isu melibatkan bangsa Yahudi. Sebagai contoh, Russia sewaktu pemerintahan rejim Tsar telah melakukan pembunuhan besar-besaran terhadap penduduk berketurunan Yahudi. Di Perancis pula, kekalahan tentera Perancis dalam Franco-Prussian War (1870-1871) dikatakan berpunca daripada sikap sebahagian tentera Perancis berketurunan Yahudi yang selalu lemah semangat dan mempengaruhi askar lain. Di Jerman pula, kempen Holocaust yang dijalankan oleh pihak Nazi dan Adolf Hitler yang ingin membunuh semua Yahudi. Henry Ford pula melalui penulisan beliau telah menerbitkan buku bertajuk The International Jew yang menceritakan kesan buruk dan akibat negatif yang disebabkan oleh orang Yahudi terutama kepada corak sosial, ekonomi dan pembangunan Amerika Syarikat.

SIKAP YAHUDI TERHADAP PALESTINE

Pada tahun 1917, melalui perjanjian Balfour yang melibatkan pihak empayar British dengan kerjasama kerajaan Amerika Syarikat dan Kesatuan Eropah telah bersetuju untuk menubuhkan satu negara khas bagi bangsa Yahudi di tanah milik negara Palestine. Negara Palestine telah dipecahkan kepada dua, iaitu separuh milik bangsa Arab (Palestine) dan separuh lagi milik bangsa Yahudi (Israel). Perjanjian ini telah menyebabkan tanah sebuah negara bernama Palestine dibahagi dua kerana kekuasaan British ketika itu, ditambah pula dengan kejayaan pihak Barat menjatuhkan Khilafah Uthmaniyyah. Pada tahun 1948 pula, Ben Gurion pula telah mengumumkan penubuhan negara Israel secara rasminya. Sejak dari itu, telah berlaku pencerobohan demi pencerobohan ke atas penempatan penduduk Palestine, ditambah pula dengan kekejaman dan pembunuhan ke atas rakyat Palestine terutama di Tebing Barat Semenanjung Gaza atas alasan ‘membina semula negara di tanah yang sepatutnya milik bangsa Yahudi’ oleh rejim Zionist, iaitu satu kumpulan Yahudi yang menggunakan kekerasan untuk menaikkan nama bangsa Yahudi.

Rumah-rumah penduduk Palestine dirobohkan dengan jentolak, semua penduduk dipaksa berpindah atau patuh kepada arahan tentera Zionis dalam semua perkara, bahkan mereka melayan penduduk Palestine seperti ‘goyim’ (bukan manusia), lelaki, kanak-kanak, orang tua dan wanita akan dipukul dan ditembak jika dilihat melanggar arahan tentera Zionis ini. Namun bukan semua penduduk Yahudi menyokong tindakan rejim kejam ini, bahkan ada pertubuhan Yahudi yang mengecam rejim Zionis ini atas tindakan tidak berperikemanusiaan tersebut. Seluruh dunia juga bangkit menyatakan kekecewaan mereka terhadap tindakan rejim Zionis ini, tetapi pihak rejim Zionis pandai mengukuhkan pendirian mereka dengan menggunakan alasan pihak yang membenci mereka sebagai tindakan anti semitik, dan ia dianggap salah di sisi hak asasi manusia.

PEMAHAMAN HAK ASASI YANG SALAH

Apa yang boleh difahami daripada konsep penerimaan terhadap rejim Zionis ini adalah, mereka sedang menyebarkan pemahaman konsep hak asasi yang salah terhadap manusia lain. Bagi mereka, tidak salah untuk mereka ‘menyerang’ dan ‘membunuh’ penduduk Palestine, merobohkan penempatan penduduk tersebut demi hak mereka, namun pada masa yang sama tindakan manusia lain mengkritik dan menolak setiap tindakan ‘kejam’ mereka itu adalah satu kesalahan kerana melanggar hak asasi manusia. Pemahaman songsang sebegini apabila diulang banyak kali telah banyak mempengaruhi pemikiran penduduk dunia, sehingga ramai yang percaya dan melihat hak asasi yang diterbalikkan oleh mereka ini. Bahkan ada yang percaya bahawa penduduk Palestine adalah penjajah yang merampas tanah Israel hasil daripada penyebaran ideologi Zionis mereka tersebut, walaupun dibentangkan peta dunia dan kisah sejarah sekali pun.

KESIMPULAN

Sebagai kesimpulannya, manusia yang berfikiran waras dan berpendidikan, kita tidak seharusnya menyokong konsep hak asasi sebegini dan menghentam sekeras-kerasnya manusia yang menerima hak asasi sebegini. Harus diingat bahawa jika pemikiran hak asasi sebegini diterima, akan ada banyak lagi pemikiran hak asasi songsang yang akan mempengaruhi manusia termasuklah generasi baru.

RUJUKAN:

1) Noresah Baharom. 2005. Kamus Dewan Ed. ke-4. Kuala Lumpur: Dewan Bahasa dan Pustaka
2) Eylon Aslan-Levy. Why Europe Has Trouble Fighting Anti-Semitism. http://www.tabletmag.com/scroll/181021/whyeuropehastroublefightingantisemitism
3) Ronnie S. Landau (1992) The Nazi Holocaust. IB Tauris, London and New York: 72
4) Albert Lee. “Henry Ford and the Jews”. Stein and Day. 1980. p. 126.
5) https://en.oxforddictionaries.com/definition/anti-semitic
6) https://wapo.st/2POFunU
7) https://en.wikipedia.org/wiki/History_of_antisemitism


Pertempuran Mohacs: Kemenangan Terhebat Uthmaniyah Menakluk Eropah

Siapa yang mungkin mengetahui bahawa kota Mohacs yang
sekarang berada di bawah negara Eropah Hungary telah menjadi saksi kepada
perang yang besar antara Turki Uthmaniyyah dan juga Eropah. Mohacs ini boleh
dikira kawasan strategik sebelum sampai ke kota kota Eropah yang lebih besar
seperti Vienna di Austria, Poland dan sebagainya. Kawasannya yang terletak
berhampiran Sungai Danube lagi merancakkan pembangunan kota ini yang dikenali
sebagai Kota Dua Mata kerana telah
menyaksikan dua perang besar oleh kumpulan yang sama.

Pada 29 Ogos 1526 bersamaa 12 Dzul Qa’dah 932 H adalah
tarikh keramat yang menyaksikan dua pertembungan epik di antara Turki
Uthmaniyyah dan juga Pakatan Eropah. Tarikh ini menjadikan Eropah dan kerajaan
Kristian yang lain saat itu sesak nafas dan juga trauma untuk berhadapan dengan
empayar Islam dan ini menjadikan dendam kepada generasi Islam seterusnya.

Kenapa orang Eropah terlalu trauma? Mereka trauma
kerana ini kekalahan yang tidak terjangka oleh Pakatan Eropah menentang tentera
Sultan Sulaiman Al Qanuni di Perang Mohacs I. Ada pepatah yang berbunyi, “Worse
was lost at Mohacs”(Kekalahan terburuk kita adalah di Mohacs) – Pepatah
Hungaria.

Bukan tanpa sebab pepatah itu diada adakan. Ia membuktikan bahawa perang ini telah mengubah landskap masyarakat Eropah yang terlalu yakin dengan Pakatan mereka yang terbesar berbanding tentera Empayar Turki Uthmaniyyah. Pertempuran Mohacs I adalah sebuah pertempuran terbesar antara Pakatan Suci Kristian Eropah dan Empayar Turki Uthmaniyah ketika zaman pemerintahan Sultan Sulaiman Al Qanuni yang lebih dikenali sebagai Sulaiman The Magnificient.

Perang ini terjadi kerana Raja Hungaria ketika itu,
Raja Louis II, membunuh utusan yang dihantar oleh Sultan Sulaiman untuk
mengutip Jizyah (Upeti) yang biasa diberikan oleh Louis II ketika pemerintahan
Sultan Selim I. Kesilapan Raja Louis II adalah dengan menganggap Sultan
Sulaiman ketika itu yang berumur 26 tahun sebagai anak muda yang tidak kuat dan
tidak boleh melawan seperti ayahandanya, Sultan Selim I. Maka, dia membunuh
utusan tersebut dengan bongkaknya dengan sokongan oleh Paus Clement VII.
Peristiwa ini telah sampai ke telinga Sultan Sulaiman.

Sultan Sulaiman telah mengumumkan perang terhadap
Kerajaan Hungaria dan juga Eropah. Baginda menyiapkan tenteranya yang terbaik
seramai 100 000 orang dan 350 meriam serta mengerahkan 800 armada perang untuk
menghalang sebarang bantuan dari laut oleh Eropah kepada Kerajaan Hungaria.
Kali ini, Sultan Sulaiman sendiri turun mengetuai perang seperti yang pernah
dilakukan oleh Sultan Muhammad Al Fateh dengan menempuh jarak sepanjang 1000 KM
berjalan kaki ke medan pertempuran.

Sepanjang perjalanan, Sultan Sulaiman bersama
tenteranya telah menundukkan kota kota yang mereka lalu dan diantaranya adalah
kota Belgrade (Ibu Kota Serbia kini). Sebab mereka melakukan ini adalah untuk
mengamankan jalan pulang ketika selesai perang nanti.

Mendengar bala tentera Uthmaniyah mula memasuki wilayah Hungaria, maka Raja Louis II berasa gusar kerana bakal berhadapan dengan raja muda yang kuat serta lebih lincah daripadanya di medan perang. Maka dengan bantuan Paus Clement VII, pakatan telah dibentuk dengan jaminan penghapusan dosa bagi siapa yang menyertai perang suci itu.

Inilah pakatan terbesar yang dibentuk dengan disertai oleh Croatia, Serbia, Kekaisaran Romawi Suci Vatikan, Kerajaan Bohemia, Kerajaan Poland, Itali, Sepanyol, Swiss, Luxembourg dan Jerman.. Nampaknya mereka bersungguh mahu membenam tentera Islam dan agama tauhid dari dunia ini.

Setelah selesai Solat Subuh dan Fajar yang diimamkan oleh Sultan Sulaiman, Baginda mengumpulkan tentera. Sultan Sulaiman memandang tentera dengan bangga tanpa sedar air mata mula membasahi pipi Baginda sambil berkata,“Saya saat ini seperti dalam posisi Rasulullah saw menyaksikan kalian semuanya.” Ucapan Sultan Sulaiman membuatkan tenteranya pecah dalam tangisan, mereka saling memeluk satu sama lain dan berjanji akan bertemu di Syurga Allah. Inilah keteguhan ukhuwah barisan tentera Islam yang tiada zaman kini.

Mereka sedar bahawa perjalanan ini tiada patah balik.
Ini adalah perjuangan demi generasi akan dating dan amaran kepada puak yang
cuba merendahkan kekhilafan Islam. Di pihak Eropah pula yang dipimpin oleh Raja
Louis II, Uskup Pal Tomori dan Gyorgy Zapolya. Mereka telah meremehkan strategi
Pasukan Islam kerana jumlah yang sedikit. Pertempuran ini dimulai oleh Pakatan
Eropah. Mohacs bergegar dengan dentuman meriam, panah panah menutupi pandangan
langit dan senapang saling berbalas balas tembakan.

Taktik Sultan Sulaiman telah memancing Tentera Pakatan
Eropah. Taktik Baginda dengan melakukan pengunduran Pasukan Janissari mundur ke
sisi kanan dan kiri dan membuka jalan bagi pasukan kedua untuk maju. Pasukan
kedua bertugas untuk menarik Pasukan Salib sebanyak banyaknya ke jangkauan
tembakan meriam Utsmani, dengan melakukan lari ke arah belakang, seolah olah
pasukan Utsmani telah kalah. Melihat hal ini pasukan Salib mengejar pasukan
Utsmani dengan sisa tentera mereka.

Tetapi mereka silap. Silap dalam menilai. Silap kerana
tidak belajar dari siri siri perang antara mereka dan pasukan Muslimin sebelum
ini. Barisan pasukan Salib telah dirobek dan dikucar kacirkan oleh meriam dan serangan
mengejut pasukan Utsmani. Pasukan Salib yang kucar kacir cuba untuk berundur
tetapi di belakang mereka terbentang luas Sungai Danube sehingga banyak antara
mereka yang mati katak kerana lemas dihimpit dan diasak oleh pasukan Utsmani
termasuklah Raja Louis II dan para Uskup.

Kekalahan ini telah menggemparkan Eropah
keseluruhannya dan memalukan institusi gereja. Ini juga titik tolak penaklukan
awal pasukan Utsmani ke dalam wilayah Eropah yang lebih jauh lagi selepas
Kerajaan Andalusia yang pernah juga cuba untuk menawan Eropah tetapi telah
dikalahkan dalam Perang Poitiers di Perancis. Korban yang telah menelan hampir
50 000 dipihak Eropah menandakan bahawa kuantiti bukanlah segalanya untuk
menang dalam perang.

Kemenangan ini telah membuktikan beberapa faktor
iaitu:

– Pemimpin perlu bijak dalam menangani krisis

– Allah akan berikan kemenangan kepada yang berusaha
dan bertawakal kepadaNya

– Belia memainkan peranan penting dalam membawa
kemenangan kepada negara

Bergema takbir tentera Utsmani ketika memasuki Kota
Budapest, Ibu Kota Hungaria. Terbayang betapa hiba dan penuh dengan lantunan
kesyukuran di ibu kota Eropah itu. Kemenangan ini telah menyebabkan perpecahan
Eropah dan Kerajaan Hungaria selama beberapa abad seterusnya membawa permusuhan
yang berlanjutan antara Kesultanan Utsmani dan Eropah.

Kerajaan Hungaria yang runtuh telah bergabung dengan
Kerajaan Habsburg di Austria dengan menikahkan Anna Jagellonica, adik Raja
Louis II, dengan Raja Ferdinand I dari Habsburg. Penyatuan ini telah membuahkan
perancangan yang besar untuk menjatuhkan Turki Uthmaniyah. Kerajaan Uthmaniyah
dapat berkuasa ke atas Hungaria selama 161 tahun dan pasukan Utsmani telah
tertahan di Kota Vienna, Austria setelah kalah 2 kali ketika mengepungnya pada
1529 M dan 1683 M.

Eropah akhirnya baru dapat membalas dendam atas
kekalahan mereka di Mohacs I setelah dikalahkan di Mohacs II. Kepimpinan yang
menggantikan Sultan Sulaiman Al Qanuni selepas itu tidak begitu cekap dalam
pemerintahan dan agak lemah dalam mengatur strategi. Akibatnya, banyak wilayah
yang cuba berlepas di bawah cengkaman Empayar Turki Uhtmaniyah. Pakatan yang
seterusnya terus menggegarkan tentera Utsmani di beberapa siri perang yang akan
dikongsikan lagi nanti.

Moga kita tidak jadi orang yang lupa akan sejarah.

RUJUKAN:

1. David Nicolle, (1988), Hungary and the Fall of
Eastern Europe 1000-1568, Osprey Publishing Ltd.

2. Lord Kinross, (1979), The Ottoman Centuries: The
Rise and Fall of the Turkish Empire, Morrow, New York.

3. Tamas Palosfalvi, (2018), From Nicopolis to Mohacs:
A History of Ottoman-Hungarian Warfare 1389-1526, Brill

4. Thoriq Ahmad, (1984), Ini Sejarah Kita, Pustaka
Buku Putih


Betul Ke Yang The Simpsons Dah Ramal Tragedi George Floyd?

Berikutan kem4tian George Floyd yang mati dilutut oleh seorang pegawai polis di Minneapolis telah mencetuskan protes besar-besaran sehingga dari proses protes yang aman-damai menjadi sebuah protes keganasan yang mana telah menyebabkan ia merebak ke negeri-negeri yang lain di Amerika Syarikat.

Untuk membaca mengenai Floyd dengan lebih lanjut: https://www.thepatriots.asia/apa-yang-berlaku-pada-george-floyd

Apabila berlakunya tragedi ini, maka ada sesetengah pihak mengambil kesempatan untuk mencetuskan teori konspirasi yang kematian Floyd sudah dirancang bahkan telah dijangka di dalam siri kartun satira terkenal AS iaitu, The Simpsons. Satira bermaksud ‘perlian atau sindiran’. Kartun ini dicipta khusus untuk menyindir rakyat AS sendiri.

Antara gambar adegan dari siri The Simpsons yang ditunggang oleh puak teori konspirasi adalah adegan terbakarnya sebuah balai polis Springfield, dua orang pegawai polis mencekik seorang lelaki berkulit hitam, rusuhan rakyat, White House dalam keadaan gelap dan kematian Trump.

1. Baik, untuk gambar pertama, kebakaran di balai polis Springfield diambil daripada episod ‘Hello Gutter, Hello Fadder’ (episod 6, musim 11) pada tahun 1999. Adegan cerita Simpsons pada episod tersebut tidak ada kena mengena langsung dengan kes Flyod, jauh berbeza sekali.

Dalam adegan episod ini, Homer (watak utama Simpsons) ditarik oleh seorang ketua polis Springfield iaitu Wiggum ke tepi jalan dan ditanya: “Alright smart guy, where’s the fire?”. Lalu Homer menunjukkan api yang tengah membakar balai polis Springfield. Adegan ini hanya dicipta untuk memerli pegawai polis yang tidak cekap dan bekerja sambil lewa sahaja.

Ada kena mengena? Tiada langsung.

2. Gambar seorang lelaki berkulit hitam dicekik oleh seorang pegawai polis. Dicekik atau posisi ini dikenali sebagai ‘choke-hold’.

Ya, ini bukan babak yang diambil daripada siri kartun Simpsons, tetapi ia merupakan lukisan kartun yang dilukis oleh seorang pelukis satira dari Itali, iaitu aleXsandro Palombo. Lukisan ini dimuatnaik pada tanggal 1 Jun 2020 iaitu setelah 6 hari kematian Floyd.

Boleh melihat buktinya di sini:

3. Gambar ketiga, menunjukkan Rumah Putih atau White House dalam keadaan gelap atau boleh kita gambarkan sebagai ‘White House Down’. Pada tanggal 1 Jun 2020, White House telah mematikan kesemua lampunya pada malam hari ketika protes sedang memuncak. Tidak tahu maksud jelas yang ingin disampaikan oleh pihak pentadbiran AS, tetapi ada yang beranggapan ia sebagai mengenang dan pentadbiran AS bersama dengan rakyat menentang keganasan ke atas Floyd.

Menurut NY Times, Trump menghadapi protokol Presidential Emergency Operations Center, iaitu Trump dibawa bersembunyi ke sebuah bunker keselamatan bawah tanah dan dikawal ketat oleh Secret Service ketika rakyat berkumpul dan memprotes di luar White House. Boleh baca di sini: https://www.google.com/…/trump-protests-george-floyd.amp.ht…

Gambar White House gelap ini tular di Twitter dan ramai pengguna Twitter memuat naik gambar tersebut, diantaranya:

Lights that usually illuminate exterior of the WH have been turned off. pic.twitter.com/mHfUEhT4Xd

— Mark Knoller (@markknoller) June 1, 2020

Berikutan kejadian ini, puak teori konspirasi menunggang lagi adegan dari Simpsons bertajuk ‘Donald Trump Review His 100 Days in Office’. Babak video pendek ini hanya dikeluarkan di laman Twitter rasmi The Simpsons pada 27 April 2017:

Donald Trump reviews his first 100 days in office. Watch an all-new episode of #TheSimpsons this Sunday at 8/7c on FOX. pic.twitter.com/rDtvNgusFs

— TheSimpsons (@TheSimpsons) April 26, 2017

Babak pendek ini merupakan sedutan daripada episod baharu The Simpsons yang di mana digambarkan apabila Donald Trump mengambil alih pucuk pimpinan di AS iaitu ‘Trump’s Real 100-day Mark’. Episod siri ini tidak mempunyai apa-apa kaitan mengenai Floyd tetapi ia hanya ingin memerli Trump apabila memerintah AS.

Trump menjadi presiden AS pada tanggal 20 Januari 2017. Jarak waktu yang sangat lama antara bulan Januari dan April.

Predicted? Nah..

4. Gambar keempat, menunjukkan adegan rakyat sedang berarak protes membawa obor api beramai-ramai. Perlu diketahui, ini adalah petikan adegan dari filem The Simpsons Movie (2007).

Adegan yang dikenali sebagai ‘Kill Kill Kill’ atau ‘Simpsons Angry Mob’ ini sebenarnya menunjukkan protes masyarakat Springfield ke atas Homer setelah dia membuang bahan sisa buangan babi ke dalam tasik dan menyebabkan tasik tersebut tercemar. Akibat perbuatan Homer, seluruh rakyat Springfield mengamuk dan berarak menuju ke rumah Homer.

Apa kena mengena kematian Floyd dengan buangan sisa babi ke dalam tasik?

5. Gambar kelima, babak Trump mati dan berada di dalam peti mayat. Baik, ini merupakan teori ‘akan datang’ yang ditunggu-tunggu oleh semua orang termasuklah peminat teori konspirasi. Adakah ia akan berlaku? Mana nak tahu, saya seorang manusia biasa, bukannya ejen Illuminati.

Yang pasti babak Trump mati ini tidak ada langsung di dalam siri kartun Simpsons. Tetapi ia merupakan gambar yang disunting ini pertama kali muncul di laman web forum 4chan lalu ia diambil, disebarkan dan diklaim pula diambil daripada siri kartun Simpsons.

Tak percaya? Tiada masalah, boleh tak tolong mencari klip video Trump mati ini tak? Klip video kartun ok, bukan gambar.

7. Gambar pegawai anggota polis, iaitu watak Wiggum melutut di leher seorang lelaki berkulit hitam, yang mana tentunya mendiang Floyd. Gambar ini juga banyak ditunggang secara membabi-buta orang orang ramai kerana mereka menganggap gambar ini merupakan salah satu babak daripada kartun The Simpsons walhal ia hanyalah sebuah gambar yang dilukis oleh pengguna akaun Instagram bernama ‘yuripomo’ dan ia dimuat naik di aplikasi berkenaan pada tanggal 30 Mei 2020 iaitu setelah 5 hari kematian Floyd.

Tidak percaya? Boleh melihat sumber aslinya di sini:

Itulah para sahabat sekalian, hidup ini jangan terlalu gelabah dan gelojoh. Jangan terlalu paranoid terhadap sesuatu benda. Bila tengok ada gah dan pelik sedikit mula la kaitkan ia dengan agenda Illuminati, Freemason dan Yahudi Tel Aviv. Tak salah belajar mengenai benda baharu, tetapi yang salahnya kau belajar tanpa ulangkaji, telan bulat-bulat menerimanya, bahkan buat ulasan kepalatao sendiri.

Contohnya, tengok bungkusan nasi lemak, terus terbayang piramid, bila bayang piramid, kau bayangkan Dewa Ra, Matahari, Mata Satu, bayangkan itu dan ini sampai akidah kau kepada ketentuan Qada dan Qadar rosak. Kalau semua atas dunia ini dirancang oleh agenda mereka, jadi apa fungsi kewujudan Tuhan di alam ini?

Salam hiba kepada sesiapa yang percaya teori konspirasi Simpsons ini.

Wallahu’alam.


Pemergian Brzezinski Dan Pencaturan Amerika

Zbigniew Brzezinski meninggal dunia semalam pada umur 89. Beliau merupakan antara pemikir geopolitik yang paling berpengaruh dalam sejarah Amerika dan pernah menjadi Penasihat Keselamatan Negara (“National Security Advisor”, NSA) kepada Presiden Jimmy Carter (1977-1981).

NSA merupakan arkitek utama dasar luar Amerika. Yang memegang jawatan ini semua orang yang hebat-hebat. Selain Brzezinski, NSA yang paling terkenal ialah Henry Kissinger yang menasihati Presiden Richard Nixon (1969-1974).

Kebetulan pula, kedua-dua Brzezinski dan Kissinger merupakan graduan PhD dari Harvard (Brzezinski tahun 1953, Kissinger tahun 1954). Kedua-dua pun pernah mengajar di Harvard. Namun begitu, hubungan mereka adalah pesaing. Selain menyertai parti yang berlawanan (Brzezinski parti Demokrat, Kissinger parti Republikan), pemikiran geopolitik mereka juga bertentangan antara satu sama lain.

Kissinger merupakan seorang “realis” yang melihat Amerika hanya perlu mewujudkan keseimbangan kuasa (“balance of power”) dengan Soviet Rusia dan China. Untuk berbuat demikian, Amerika perlu menolak cara pemikiran “good vs. evil” dan sedia bekerjasama dengan Soviet dan China yang berideologi komunis. Di bawah nasihat Kissinger, Amerika dan Rusia mencapai “détente” (kekurangan ketegangan) yang membawa kepada kerjasama dalam penamatan Perang Vietnam dan pengurangan senjata nuklear.

Brzezinski pula seorang “imperialis” yang melihat Amerika harus memimpin dunia. Sebagai anak kepada seorang diplomat Poland yang lari dari rejim komunis, Brzezinski mempunyai sentimen anti-Rusia yang kuat dan melihat Amerika mempunyai tanggungjawab moral untuk menentang Rusia yang dianggap jahat dan zalim. Brzezinski mengkritik dasar détente Kissinger dan mengambil pendekatan konfrontasi terhadap Rusia.

Di bawah pengaturan Brzezinski, Amerika menjalin hubungan diplomatik secara rasmi dengan China, menjadikan China sekutu Amerika dalam menentang Rusia. Selain itu, Brzezinski juga risau dengan kemungkinan Rusia menguasai Afghanistan di mana ia akan memberikan Rusia akses ke Lautan Hindi.

Selepas Rusia menceroboh Afghanistan pada Disember 1979, Brzezinski melancarkan “Operation Cyclone” di mana CIA menyalurkan dana dan bantuan senjata kepada “mujahideen” di Afghanistan untuk menentang Rusia. Brzezinski kadang-kadang digelar sebagai “bapa Al-Qaeda” kerana sebahagian dari bantuan tersebut jatuh ke tangan Al-Qaeda, malah ada yang mendakwa Brzezinski sendiri yang merancang penubuhan Al-Qaeda.

Rusia gagal di Afghanistan dan berundur pada Februari 1989. Kos perang yang tinggi menjadi antara sebab penumbangan rejim Soviet dua tahun kemudian. Apabila Rusia berada dalam keadaan huru hara sepanjang 1990-an, Brzezinski percaya itulah waktu emas untuk menyingkirkan Rusia demi memastikan hegemoni Amerika.

Dalam buku “The Grand Chessboard” (1997), Brzezinski mencadangkan agar Amerika memperluaskan pengaruhnya ke dalam Eropah Timur dan Asia Tengah untuk menolak Rusia kembali ke pinggiran benua Eropah-Asia. Brzezinski menganggap Benua Eropah-Asia sebagai satu papan catur (“chessboard”), manakala negara-negara di atas merupakan bidak catur (“chess pieces”) yang boleh diperalatkan oleh Amerika. Antara bidak catur yang dikenalpasti ialah Turki, Azerbaijan dan Ukraine.

Dasar Amerika semasa Clinton (1993-2000), Bush (2001-2008) dan Obama (2009-2016) jelas dipengaruhi oleh pemikiran “chessboard” Brzezinski. Di zaman Clinton, Amerika memperluaskan keahlian pakatan NATO kepada negara-negara Eropah Timur. Di zaman Bush, Amerika berdarat di Afghanistan yang merupakan pintu masuk ke Asia Tengah. Di zaman Obama, Amerika bercampur tangan di Ukraine dan cuba memasukkan Ukraine ke dalam NATO dan Kesatuan Eropah. Ramai juga melihat campur tangan Amerika di Syria sebagai salah satu strategi “chessboard” kerana modus operandinya sama dengan Operation Cyclone. Malah Obama sendiri merupakan anak didikan Brzezinski semasa belajar di Universiti Columbia pada 1980-an.

Namun beberapa tahun kebelakang, “Fortuna” seolah-olah tidak memihak kepada Brzezinski. Lebih banyak masa Amerika kena “checkmate” dalam percaturan geopolitik global: Rusia masih mengawal separuh dari Ukraine, Amerika berundur dari Asia Tengah pada tahun 2014, dan keadaan di Syria dan Afghanistan tidak memihak kepada Amerika. Brzezinski merupakan antara pengkritik tegar Trump, namun ditakdirkan Trump menjadi presiden Amerika. Pemergian Brzezinski merupakan berita buruk kepada golongan Neokonservatif dan Globalis yang masih menekan Trump dalam isu-isu berkaitan dengan Rusia. Mereka kehilangan seorang mentor dan autoriti besar dalam geopolitik.

Sehebat mana pun percaturan, kita tetap manusia yang akan menemui ajal. Geostrategi “old school” Brzezinski sebenarnya sudah tidak berkesan dalam mengekang pengaruh Rusia dan China. Pemergian Brzezinski menandakan pengakhiran sebuah era dalam dasar Amerika, dan berakhirnya percaturan “chessboard” Amerika di benua Eropah-Asia.

Biografi mengenai Brzezinski:
Charles Gati. (2013). “Zbig: The Strategy and Statecraft of Zbigniew Brzezinski”.

Buku oleh Brzezinski:
“The Grand Chessboard: American Primacy and Its Geostrategic Imperatives”. (1997).
“The Choice: Global Domination or Global Leadership”. (2004).


Perang Dadah Di Mexico

Rakyat US dikejutkan dengan pembvnvhan 9 warga US, terdiri
daripada 3 wanita dan 6 kanak-kanak di utara Mexico. Diorang dalam perjalanan
ke kenduri perkahwinan dan disyaki bertembung dengan kartel d4dah Mexico.
Menurut saksi, diorang dib4kar hidup-hidup oleh kartel, mangsa termasuk
sepasang kembar yang baru berusia 6 bulan.

Donald Trump mencadangkan kepada Mexico supaya US hantar
tentera untuk hapuskan kartel ni. Kalau korang tak biasa dengar cerita Mexico
ni, mungkin akan rasa Trump over. Tapi realitinya, kerajaan Mexico memang
sedang “berp3rang” dengan kartel d4dah.

Kalau kat negara lain, masalah tangkap sindiket d4dah ialah
kerja polis. Tapi kat Mexico, polis dah tak mampu nak kawal keadaan, sehingga
kerajaan perlu mobilize tentera.

Kartel d4dah di Mexico ni bukan sekadar sindiket, malah
memiliki senjata dan armed force tersendiri, dari “hit man”
(“sicario”) hingga ke paramilitary. Selain mengancam keselamatan
orang awam, kartel ni juga selalu berp3rang antara satu sama lain untuk merebut
kawasan, menggugat ketenteraman awam. Jadi pada tahun 2006, Presiden Felipe
Calderón mengisytiharkan p3rang terhadap kartel-kartel ni, yang juga dikenali
sebagai P3rang D4dah (“Guerra Contra El Narcotráfico”).

Tapi selepas 13 tahun p3rang dan hampir 250,000 nyawa
terkorban, P3rang D4dah bukan saja tak berjaya membanteras kartel ni malah diorang
jadi semakin kuat. Kartel paling besar di Mexico sekarang ialah
“Sinaloa” yang diasaskan oleh Joaquín Guzmán (“El Chapo”)
dan “Jalisco” yang dipimpin oleh Nemesio Oseguera Cervantes (“El
Mencho”). Sinaloa pegang barat Mexico, Jalisco berkuasa di tengah,
manakala timur dikuasai oleh “Los Zetas” dan “El Golfo”
yang pernah dominan suatu ketika dulu tapi sekarang nyawa-nyawa ikan.

Walaupun US menyalurkan bantuan kewangan dan perisikan
kepada kerajaan Mexico, P3rang D4dah tak memberi hasil. Korupsi yang kronik
menyebabkan berlakunya ketirisan dalam operasi ketenteraan dan juga khianat
oleh orang dalam yang sudah “dibeli” oleh kartel. Malah ramai anggota
tentera elit juga menyertai kartel, menyebabkan keupayaan armed force kartel
setanding tentera Mexico.

Polis dan tentera yang tak nak terima sogokan pun tak akan
selamat, ahli keluarga diorang semua dah kena mark dengan kartel, jadi nak tak
nak kena menyertai dark side. Mana-mana ahli politik Mexico yang berani kata
nak membanteras kartel, esok akan jumpalah m4yatnya dig4ntung kat jejantas
pusat bandar, sebagai “pengajaran” kepada sesiapa yang berani lawan
kartel. Sejak 2006 dah ada lebih 70 orang datuk bandar di merata Mexico dibvnvh
sebab berani usik kartel ni.

Cara kartel membvnvh dan menyeksa orang pun gruesome
semacam, sebijik macam moyang Aztec diorang. Cara Aztec membuat pengorbanan
manusia dengan mengambil jantung korban hidup-hidup pun ditiru oleh kartel.
Tujuannya tidak lain untuk menanamkan perasaan takut di kalangan orang ramai
supaya tak lawan kartel.

Pendekatan keras tak menjadi, maka Andrés Manuel López
Obrador (AMLO), presiden baharu nak cuba cara lembut pulak. AMLO kata
“abrazos, no balazos” (pelukan, bukan peluru) akan menyelesaikan
masalah kartel di Mexico. Tahun 2019 Masihi pun masih wujud idealis macam ni,
walaupun hakikatnya kartel semakin ganas: pada tahun 2018, angka pembvnvhan
oleh kartel adalah sebanyak 36,000 kes, mencapai rekod tertinggi, bersamaan 100
kes sehari.

Time macam ni AMLO masih nak mengisytiharkan “P3rang D4dah
sudah tamat” pada awal tahun ini. Kerajaan berlembut, maka kartel jadi
semakin berani. 2 minggu lepas, apabila anak El Chapo ditahan di Culiacán,
terus geng Sinaloa menyerbu bandar Culiacán. Tentera kerajaan tewas, dan AMLO
terpaksa mengarahkan supaya anak El Chapo dilepaskan. Apabila government force
tak mampu nak tackle penjenayah, Mexico boleh kata di ambang “failed
state”.

Kartel bermaharajalela, US pun ada tanggungjawab juga.
Sumber pendapatan utama kartel ialah pengguna US. 90% daripada mar!juana, c0caine
dan h3roine yang orang US duk syok hisap adalah dibekal oleh kartel Mexico.
Tahun-tahun kebelakangan ini orang US duk legalize d4dah, kononnya
“victimless crime”, jadi permintaan terhadap d4dah meningkat.

Bila penjualan d4dah meningkat, pendapatan kartel pun
meningkat, maka makin banyak sumber kartel nak sogok orang dan upgrade senjata.
Victimless crime lah sangat. Kawalan pistol yang longgar di US juga memudahkan
kartel untuk dapatkan senjata secara penyeludupan. Antaranya Barrett Browning
M82 buatan US yang kelihatan semasa pertempuran senjata di Culiacán.

Jadi US ada tanggungjawab moral untuk menyelesaikan masalah
kartel di Mexico. Kalau ISIS boleh settle, takkan kartel tak dapat. Tapi
sekarang AMLO menolak tawaran bulat-bulat bantuan Trump atas alasan “kedaulatan”
pula. Nampaknya lama lagi orang Mexico kena suffer dengan masalah kartel ni.
Silap-silap “capo” (ketua kartel) akan jadi presiden seterusnya.